title: 2008/305/ΕΚ: Απόφαση του Συμβουλίου, της 18ης Φεβρουαρίου 2008 , για τη σύναψη της συμφωνίας μεταξύ της Ευρωπαϊκής Κοινότητας και της Δημοκρατίας του Παναμά σχετικά με ορισμένες πτυχές των αεροπορικών μεταφορών

text:
               16.4.2008

               EL

               Επίσημη Εφημερίδα της Ευρωπαϊκής Ένωσης

               L 106/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Φεβρουαρίου 2008
   για τη σύναψη της συμφωνίας μεταξύ της Ευρωπαϊκής Κοινότητας και της Δημοκρατίας του Παναμά σχετικά με ορισμένες πτυχές των αεροπορικών μεταφορών
   (2008/305/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 80 παράγραφος 2, σε συνδυασμό με το άρθρο 300 παράγραφος 2 πρώτο εδάφιο πρώτη πρόταση και άρθρο 300 παράγραφος 3 πρώτο εδάφιο,
   την πρόταση της Επιτροπής,
   τη γνώμη του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Στις 5 Ιουνίου 2003, το Συμβούλιο εξουσιοδότησε την Επιτροπή να ξεκινήσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (2)

               Η Επιτροπή έχει διαπραγματευθεί, εξ ονόματος της Κοινότητας, συμφωνία με τον Παναμά σχετικά με ορισμένες πτυχές των αεροπορικών μεταφορών («συμφωνία»), σύμφωνα με τους μηχανισμούς και τις οδηγίες που περιελάμβανε το παράρτημα της απόφασης με την οποία το Συμβούλιο εξουσιοδότησε την Επιτροπή να ξεκινήσει διαπραγματεύσεις με τρίτες χώρες με σκοπό την αντικατάσταση ορισμένων διατάξεων των υφιστάμενων διμερών συμφωνιών από μια συμφωνία με την Κοινότητα.

               (3)

               Η συμφωνία αυτή υπεγράφη την 1η Οκτωβρίου 2007 εξ ονόματος της Ευρωπαϊκής Κοινότητας, υπό την επιφύλαξη της σύναψής της ενδεχομένως σε μεταγενέστερη ημερομηνία.

               (4)

               Η εν λόγω συμφωνία κρίνεται σκόπιμο να εγκριθεί,

         ΑΠΟΦΑΣΙΖΕΙ:
   Άρθρο 1
   1.   Εγκρίνεται, εξ ονόματος της Κοινότητας, η συμφωνία μεταξύ της Ευρωπαϊκής Κοινότητας και της Δημοκρατίας του Παναμά σχετικά με ορισμένες πτυχές των αεροπορικών μεταφορών.
   2.   Το κείμενο της συμφωνίας επισυνάπτεται στην παρούσα απόφαση (1).
   Άρθρο 2
   Ο Πρόεδρος του Συμβουλίου εξουσιοδοτείται να ορίσει το πρόσωπο που είναι αρμόδιο να προβεί στην κοινοποίηση που προβλέπεται στο άρθρο 9 παράγραφος 1 της συμφωνίας.

      Βρυξέλλες, 18 Φεβρουαρίου 2008.

            Για το Συμβούλιο

            Ο Πρόεδρος

         D. RUPEL

      (1)  Βλέπε σελίδα 7 της παρούσας Επίσημης Εφημερίδας.
    ---documentbreak---

               16.4.2008

               EL

               Επίσημη Εφημερίδα της Ευρωπαϊκής Ένωσης

               L 106/7

         ΣΥΜΦΩΝΊΑ
   μεταξύ της Ευρωπαϊκής Κοινότητας και της Δημοκρατίας του Παναμά σχετικά με ορισμένες πτυχές των αεροπορικών μεταφορών
   Η ΕΥΡΩΠΑΪΚΗ ΚΟΙΝΟΤΗΤΑ,
   αφενός, και
   Η ΔΗΜΟΚΡΑΤΙΑ ΤΟΥ ΠΑΝΑΜΑ,
   αφετέρου,
   (αναφερόμενες στο εξής ως «συμβαλλόμενα μέρη»),
   ΣΗΜΕΙΩΝΟΝΤΑΣ ότι μεταξύ αρκετών κρατών μελών της Ευρωπαϊκής Κοινότητας και της Δημοκρατίας του Παναμά έχουν υπογραφεί διμερείς συμφωνίες αεροπορικών μεταφορών, οι οποίες περιέχουν διατάξεις αντίθετες προς το ευρωπαϊκό κοινοτικό δίκαιο,
   ΣΗΜΕΙΩΝΟΝΤΑΣ ότι η Ευρωπαϊκή Κοινότητα έχει αποκλειστική αρμοδιότητα επί διαφόρων πτυχών των διμερών συμφωνιών αεροπορικών μεταφορών που συνάπτονται μεταξύ κρατών μελών της Ευρωπαϊκής Κοινότητας και τρίτων χωρών,
   ΣΗΜΕΙΩΝΟΝΤΑΣ ότι, βάσει του ευρωπαϊκού κοινοτικού δικαίου, οι κοινοτικοί αερομεταφορείς που είναι εγκατεστημένοι σε κράτος μέλος έχουν ισότιμο δικαίωμα πρόσβασης στα αεροπορικά δρομολόγια μεταξύ κρατών μελών της Ευρωπαϊκής Κοινότητας και τρίτων χωρών,
   ΕΧΟΝΤΑΣ ΥΠΟΨΗ τις συμφωνίες μεταξύ της Ευρωπαϊκής Κοινότητας και ορισμένων τρίτων χωρών, οι οποίες προβλέπουν τη δυνατότητα των υπηκόων των εν λόγω τρίτων χωρών να αποκτούν την κυριότητα αερομεταφορέων που έχουν λάβει άδεια εκμετάλλευσης σύμφωνα με το ευρωπαϊκό κοινοτικό δίκαιο,
   ΑΝΑΓΝΩΡΙΖΟΝΤΑΣ ότι ορισμένες διατάξεις των διμερών συμφωνιών αεροπορικών μεταφορών που έχουν συναφθεί μεταξύ κρατών μελών της Ευρωπαϊκής Κοινότητας και της Δημοκρατίας του Παναμά, οι οποίες είναι αντίθετες προς το ευρωπαϊκό κοινοτικό δίκαιο, πρέπει να εναρμονισθούν με το δίκαιο αυτό ώστε να δημιουργηθεί μια στέρεη νομική βάση για τις αεροπορικές μεταφορές μεταξύ της Ευρωπαϊκής Κοινότητας και της Δημοκρατίας του Παναμά και να διαφυλαχθεί η συνέχεια των εν λόγω αεροπορικών μεταφορών,
   ΣΗΜΕΙΩΝΟΝΤΑΣ ότι σκοπός της Ευρωπαϊκής Κοινότητας, στο πλαίσιο των εν προκειμένω διαπραγματεύσεων, δεν είναι να αυξήσει το συνολικό όγκο της αεροπορικής κίνησης μεταξύ της Ευρωπαϊκής Κοινότητας και της Δημοκρατίας του Παναμά, ούτε να μεταβάλει το ισοζύγιο μεταξύ κοινοτικών αερομεταφορέων και αερομεταφορέων της Δημοκρατίας του Παναμά, ούτε να διαπραγματευθεί τροποποιήσεις των διατάξεων περί δικαιωμάτων μεταφοράς που περιέχονται στις υφιστάμενες διμερείς συμφωνίες αεροπορικών μεταφορών,
   ΣΥΜΦΩΝΗΣΑΝ ΤΑ ΕΞΗΣ:
   Άρθρο 1
   Γενικές διατάξεις
   1.   Για τους σκοπούς της παρούσας συμφωνίας, ως «κράτη μέλη» νοούνται τα κράτη μέλη της Ευρωπαϊκής Κοινότητας. Ως «κράτη μέλη της LACAC» νοούνται τα κράτη μέλη της Επιτροπής Πολιτικής Αεροπορίας της Λατινικής Αμερικής.
   2.   Σε εκάστη των συμφωνιών που παρατίθενται στο παράρτημα Ι, οι αναφορές σε υπηκόους του κράτους μέλους που είναι μέρος της συμφωνίας νοούνται ως αναφορές σε υπηκόους των κρατών μελών της Ευρωπαϊκής Κοινότητας.
   3.   Σε εκάστη των συμφωνιών που παρατίθενται στο παράρτημα Ι, οι αναφορές σε αερομεταφορείς ή αεροπορικές εταιρείες του κράτους μέλους που είναι μέρος της συμφωνίας νοούνται ως αναφορές σε αερομεταφορείς ή αεροπορικές εταιρείες που έχει καθορίσει το συγκεκριμένο κράτος μέλος.
   Άρθρο 2
   Καθορισμός αερομεταφορέων, χορήγηση και ανάκληση αδειών
   1.   Οι διατάξεις των παραγράφων 2 και 3 του παρόντος άρθρου αντικαθιστούν τις σχετικές διατάξεις των άρθρων που παρατίθενται αντιστοίχως στο στοιχείο α) και στο στοιχείο β) του παραρτήματος ΙΙ, σε ό,τι αφορά τον καθορισμό αερομεταφορέα από το αντίστοιχο κράτος μέλος, τις άδειες εκμετάλλευσης και τις άδειες τεχνικής φύσεως που του χορηγεί η Δημοκρατία του Παναμά, και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντιστοίχως. Οι διατάξεις των παραγράφων 4 και 5 του παρόντος άρθρου αντικαθιστούν τις σχετικές διατάξεις των άρθρων που παρατίθενται αντιστοίχως στο στοιχείο α) και στο στοιχείο β) του παραρτήματος ΙΙ, σε ό,τι αφορά τον καθορισμό αερομεταφορέα από τη Δημοκρατία του Παναμά, τις άδειες εκμετάλλευσης και τις άδειες τεχνικής φύσεως που του χορηγεί το αντίστοιχο κράτος μέλος, και σε ό,τι αφορά την απόρριψη, την ανάκληση, την αναστολή ή τον περιορισμό των αδειών εκμετάλλευσης ή των αδειών τεχνικής φύσεως του αερομεταφορέα, αντιστοίχως.
   2.   Όταν της γνωστοποιείται από κράτος μέλος ο καθορισμός ενός αερομεταφορέα, η Δημοκρατία του Παναμά χορηγεί τις κατάλληλες άδειες εκμετάλλευσης και άδειες τεχνικής φύσεως, με την ελάχιστη διαδικαστική καθυστέρηση, υπό τον όρο ότι:

               i)

               ο αερομεταφορέας είναι εγκατεστημένος με βάση τη συνθήκη για την ίδρυση της Ευρωπαϊκής Κοινότητας στην επικράτεια του κράτους μέλους που τον έχει καθορίσει, και έχει έγκυρη άδεια εκμετάλλευσης σύμφωνα με το ευρωπαϊκό κοινοτικό δίκαιο·

               ii)

               το κράτος μέλος που είναι υπεύθυνο για την έκδοση του αντίστοιχου πιστοποιητικού αερομεταφορέα διασφαλίζει και διατηρεί τον ουσιαστικό ρυθμιστικό έλεγχο του αερομεταφορέα και ότι στην πράξη καθορισμού προσδιορίζεται με σαφήνεια η αρμόδια αεροπορική αρχή· και

               iii)

               ο αερομεταφορέας τελεί υπό την κυριότητα, είτε άμεσα είτε διά κατά πλειοψηφίαν συμμετοχής, και υπό τον πραγματικό έλεγχο, κρατών μελών ή/και υπηκόων κρατών μελών, ή άλλων κρατών αναφερόμενων στο παράρτημα ΙΙΙ ή/και υπηκόων των συγκεκριμένων άλλων κρατών.

         3.   Η Δημοκρατία του Παναμά δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως ενός αερομεταφορέα καθορισμένου από κράτος μέλος εφόσον:

               i)

               ο αερομεταφορέας δεν είναι εγκατεστημένος με βάση τη συνθήκη για την ίδρυση της Ευρωπαϊκής Κοινότητας στην επικράτεια του κράτους μέλους που τον έχει καθορίσει, ή δεν διαθέτει έγκυρη άδεια εκμετάλλευσης σύμφωνα με το ευρωπαϊκό κοινοτικό δίκαιο· ή

               ii)

               το κράτος μέλος που είναι υπεύθυνο για την έκδοση του αντίστοιχου πιστοποιητικού αερομεταφορέα δεν διασφαλίζει ή δεν διατηρεί τον ουσιαστικό ρυθμιστικό έλεγχο του αερομεταφορέα, ή εφόσον στην πράξη καθορισμού του αερομεταφορέα δεν προσδιορίζεται με σαφήνεια η αρμόδια αεροπορική αρχή· ή

               iii)

               ο αερομεταφορέας δεν τελεί υπό την κυριότητα και τον πραγματικό έλεγχο, είτε άμεσα είτε διά κατά πλειοψηφίαν συμμετοχής, κρατών μελών ή/και υπηκόων κρατών μελών, ή άλλων κρατών αναφερόμενων στο παράρτημα ΙΙΙ ή/και υπηκόων των συγκεκριμένων άλλων κρατών· ή

               iv)

               ο αερομεταφορέας έχει ήδη λάβει άδεια εκμετάλλευσης βάσει διμερούς συμφωνίας μεταξύ της Δημοκρατίας του Παναμά και άλλου κράτους μέλους, και εφόσον η Δημοκρατία του Παναμά αποδείξει ότι ο αερομεταφορέας, ασκώντας τα δικαιώματα μεταφοράς που απορρέουν από την παρούσα συμφωνία σε δρομολόγιο που περιλαμβάνει σημείο στην επικράτεια αυτού του άλλου κράτους μέλους, καταστρατηγεί τους περιορισμούς ως προς τα δικαιώματα μεταφοράς που επιβάλλει η άλλη αυτή συμφωνία· ή

               v)

               ο αερομεταφορέας διαθέτει πιστοποιητικό αερομεταφορέα που έχει εκδοθεί από κράτος μέλος το οποίο δεν έχει συνάψει με τη Δημοκρατία του Παναμά διμερή συμφωνία αεροπορικών μεταφορών, και το οποίο έχει αρνηθεί να παραχωρήσει δικαιώματα μεταφοράς στον αερομεταφορέα που έχει καθορίσει η Δημοκρατία του Παναμά.

         Η Δημοκρατία του Παναμά, κατά την άσκηση των δικαιωμάτων που της παρέχει η παρούσα παράγραφος, δεν εισάγει διακρίσεις μεταξύ κοινοτικών αερομεταφορέων για λόγους εθνικότητας.
   4.   Όταν η Δημοκρατία του Παναμά γνωστοποιεί σε κράτος μέλος καθορισμό αερομεταφορέα, το υπόψη κράτος μέλος χορηγεί τις κατάλληλες άδειες εκμετάλλευσης και άδειες τεχνικής φύσεως, με την ελάχιστη διαδικαστική καθυστέρηση, υπό τον όρο ότι:

               i)

               ο αερομεταφορέας είναι εγκατεστημένος στη Δημοκρατία του Παναμά· και

               ii)

               η Δημοκρατία του Παναμά έχει και διατηρεί τον ουσιαστικό ρυθμιστικό έλεγχο του αερομεταφορέα και είναι υπεύθυνη για την έκδοση του αντίστοιχου πιστοποιητικού αερομεταφορέα· και

               iii)

               ο αερομεταφορέας τελεί υπό την κυριότητα και τον πραγματικό έλεγχο, είτε άμεσα είτε διά κατά πλειοψηφίαν συμμετοχής, κρατών μελών της LACAC ή/και υπηκόων κρατών μελών της LACAC.

         5.   Ένα κράτος μέλος δύναται να απορρίψει, να ανακαλέσει, να αναστείλει ή να περιορίσει τις άδειες εκμετάλλευσης ή τις άδειες τεχνικής φύσεως ενός αερομεταφορέα καθορισμένου από τη Δημοκρατία του Παναμά, εφόσον:

               i)

               ο αερομεταφορέας δεν είναι εγκατεστημένος στη Δημοκρατία του Παναμά· ή

               ii)

               η Δημοκρατία του Παναμά δεν ασκεί ή δεν διατηρεί τον ουσιαστικό ρυθμιστικό έλεγχο του αερομεταφορέα, ή δεν είναι υπεύθυνη για την έκδοση του αντίστοιχου πιστοποιητικού αερομεταφορέα· ή

               iii)

               ο αερομεταφορέας δεν τελεί υπό την κυριότητα και τον πραγματικό έλεγχο, είτε άμεσα είτε διά κατά πλειοψηφίαν συμμετοχής, κρατών μελών της LACAC ή/και υπηκόων κρατών μελών της LACAC· ή

               iv)

               ο αερομεταφορέας έχει ήδη λάβει άδεια εκμετάλλευσης βάσει διμερούς συμφωνίας μεταξύ του κράτους μέλους και άλλου κράτους μέλους της LACAC, και εφόσον το κράτος μέλος αποδείξει ότι ο αερομεταφορέας, ασκώντας τα δικαιώματα μεταφοράς που απορρέουν από την παρούσα συμφωνία σε δρομολόγιο που περιλαμβάνει σημείο στην επικράτεια αυτού του άλλου κράτους μέλους της LACAC, καταστρατηγεί τους περιορισμούς ως προς τα δικαιώματα μεταφοράς που επιβάλλει η άλλη αυτή συμφωνία.

         Άρθρο 3
   Ασφάλεια πτήσεων
   1.   Οι διατάξεις της παραγράφου 2 του παρόντος άρθρου συμπληρώνουν τα άρθρα που παρατίθενται στο παράρτημα ΙΙ στοιχείο γ).
   2.   Όταν ένα κράτος μέλος έχει καθορίσει αερομεταφορέα του οποίου τον ρυθμιστικό έλεγχο διασφαλίζει και διατηρεί άλλο κράτος μέλος, τα δικαιώματα της Δημοκρατίας του Παναμά που απορρέουν από τις διατάξεις περί ασφάλειας πτήσεων της συμφωνίας μεταξύ του κράτους μέλους που έχει καθορίσει τον αερομεταφορέα και της Δημοκρατίας του Παναμά ισχύουν εξίσου σε ό,τι αφορά την έκδοση, την εφαρμογή ή τη διατήρηση των προτύπων ασφαλείας από το άλλο αυτό κράτος μέλος και σε ό,τι αφορά την άδεια εκμετάλλευσης του συγκεκριμένου αερομεταφορέα.
   Άρθρο 4
   Φορολόγηση αεροπορικών καυσίμων
   1.   Οι διατάξεις των παραγράφων 2 και 3 του παρόντος άρθρου συμπληρώνουν τις σχετικές διατάξεις των άρθρων που παρατίθενται στο παράρτημα ΙΙ στοιχείο δ).
   2.   Παρά τις τυχόν αντίθετες διατάξεις των συμφωνιών που παρατίθενται στο παράρτημα ΙΙ στοιχείο δ), οι συμφωνίες αυτές δεν θίγουν κατά κανένα τρόπο την ευχέρεια ενός κράτους μέλους να επιβάλλει, άνευ διακρίσεων, φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στην επικράτειά του στα αεροσκάφη καθορισμένου αερομεταφορέα της Δημοκρατίας του Παναμά ο οποίος εκτελεί δρομολόγια μεταξύ σημείου της επικράτειας του συγκεκριμένου κράτους μέλους και άλλου σημείου της επικράτειας του ίδιου κράτους μέλους ή σημείου της επικράτειας άλλου κράτους μέλους.
   3.   Παρά τις τυχόν αντίθετες διατάξεις των συμφωνιών που παρατίθενται στο παράρτημα ΙΙ στοιχείο δ), οι συμφωνίες αυτές δεν θίγουν κατά κανένα τρόπο την ευχέρεια της Δημοκρατίας του Παναμά να επιβάλλει, άνευ διακρίσεων, φόρους, εισφορές, δασμούς, τέλη ή επιβαρύνσεις επί των καυσίμων που διατίθενται στην επικράτειά του στα αεροσκάφη καθορισμένου αερομεταφορέα κράτους μέλους ο οποίος εκτελεί δρομολόγια μεταξύ σημείου της επικράτειας της Δημοκρατίας του Παναμά και άλλου σημείου της επικράτειας της Δημοκρατίας του Παναμά ή σημείου της επικράτειας άλλου κράτους μέλους της LACAC.
   Άρθρο 5
   Ναύλοι μεταφοράς
   1.   Οι διατάξεις των παραγράφων 2 και 3 του παρόντος άρθρου συμπληρώνουν τα άρθρα που παρατίθενται στο παράρτημα ΙΙ στοιχείο ε).
   2.   Οι ναύλοι που επιβάλλονται από αερομεταφορέα(-είς) καθορισμένο(-ους) από τη Δημοκρατία του Παναμά βάσει μιας από τις συμφωνίες του παραρτήματος Ι, η οποία περιέχει διάταξη περιλαμβανόμενη στο παράρτημα ΙΙ στοιχείο ε), για αεροπορικές μεταφορές εξ ολοκλήρου εντός της Ευρωπαϊκής Κοινότητας, υπόκεινται στο ευρωπαϊκό κοινοτικό δίκαιο. Το ευρωπαϊκό κοινοτικό δίκαιο εφαρμόζεται χωρίς διακρίσεις.
   3.   Οι ναύλοι που επιβάλλονται από αερομεταφορέα(-είς) καθορισμένο(-ους) από κράτος μέλος βάσει μιας από τις συμφωνίες του παραρτήματος Ι, η οποία περιέχει διάταξη περιλαμβανόμενη στο παράρτημα ΙΙ στοιχείο ε), για αεροπορικές μεταφορές μεταξύ της Δημοκρατίας του Παναμά και άλλου κράτους μέλους της LACAC, υπόκεινται στo δίκαιο του Παναμά σε ό,τι αφορά την ηγετική θέση σε θέματα τιμών και εφαρμόζονται χωρίς διακρίσεις.
   Άρθρο 6
   Συμβατότητα με τους κανόνες ανταγωνισμού
   1.   Παρά τις τυχόν αντίθετες διατάξεις των συμφωνιών που παρατίθενται στο παράρτημα Ι, οι συμφωνίες αυτές κατά κανέναν τρόπο i) δεν ευνοούν την έγκριση συμφωνιών μεταξύ επιχειρήσεων, αποφάσεων από ενώσεις επιχειρήσεων ή εναρμονισμένων πρακτικών που εμποδίζουν, νοθεύουν ή περιορίζουν τον ανταγωνισμό, ii) δεν ενισχύουν τις επιπτώσεις τέτοιων συμφωνιών, αποφάσεων ή εναρμονισμένων πρακτικών, iii) δεν αναθέτουν σε ιδιωτικούς οικονομικούς παράγοντες την αρμοδιότητα λήψης μέτρων που εμποδίζουν, νοθεύουν ή περιορίζουν τον ανταγωνισμό.
   2.   Οι διατάξεις των συμφωνιών του παραρτήματος Ι, οι οποίες δεν συμβιβάζονται με την παράγραφο 1 του παρόντος άρθρου, δεν εφαρμόζονται.
   Άρθρο 7
   Παραρτήματα της συμφωνίας
   Τα παραρτήματα της παρούσας συμφωνίας αποτελούν αναπόσπαστο μέρος αυτής.
   Άρθρο 8
   Αναθεώρηση ή τροποποίηση
   Τα συμβαλλόμενα μέρη δύνανται, ανά πάσα στιγμή, να αναθεωρήσουν ή να τροποποιήσουν την παρούσα συμφωνία με κοινή συναίνεση.
   Άρθρο 9
   Έναρξη ισχύος
   Η παρούσα συμφωνία αρχίζει να ισχύει την ημερομηνία κατά την οποία τα συμβαλλόμενα μέρη θα έχουν αμοιβαία κοινοποιήσει εγγράφως την ολοκλήρωση των αντίστοιχων εσωτερικών τους διαδικασιών που απαιτούνται για την έναρξη ισχύος της συμφωνίας.
   Άρθρο 10
   Λύση
   1.   Η λύση μιας από τις συμφωνίες που παρατίθενται στο παράρτημα Ι συνεπάγεται ταυτόχρονη λήξη της ισχύος όλων των διατάξεων της παρούσας συμφωνίας έναντι της συγκεκριμένης συμφωνίας του παραρτήματος Ι.
   2.   Η λύση όλων των συμφωνιών που παρατίθενται στο παράρτημα Ι συνεπάγεται ταυτόχρονη λήξη της ισχύος της παρούσας συμφωνίας.

      ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογεγραμμένοι, δεόντως εξουσιοδοτημένοι προς τούτο, υπέγραψαν την παρούσα συμφωνία.
      Έγινε στην Πόλη του Παναμά, την πρώτη Οκτωβρίου δύο χιλιάδες επτά, εις διπλούν, στην αγγλική, βουλγαρική, γαλλική, γερμανική, δανική, ελληνική, εσθονική, ιταλική, ισπανική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική και φινλανδική γλώσσα. Σε περίπτωση αποκλίσεων, το κείμενο στην ισπανική γλώσσα υπερισχύει των υπόλοιπων γλωσσικών εκδόσεων.

         За Европейската общнoст
         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         Az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Pentru Comunitatea Europeană
         Za Európske spoločenstvo
         Za Evropsko skupnost
         Euroopan yhteisön puolesta
         För Europeiska gemenskapen

         За Република Панама
         Por la República de Panamá
         Za Panamskou republiku
         For Republikken Panama
         Für die Republik Panama
         Panama Vabariigi nimel
         Για τη Δημοκρατία του Παναμά
         For the Republic of Panama
         Pour la République du Panama
         Per la Repubblica di Panama
         Panamas Republikas vārdā
         Panamos Respublikos vardu
         A Panamai Köztársaság részéről
         Għar-Repubblika tal-Panama
         Voor de Republiek Panama
         W imieniu Republiki Panamy
         Pela República do Panamá
         Pentru Republica Panama
         Za Panamskú republiku
         Za Republiko Panamo
         Panaman tasavallan puolesta
         För Republiken Panama

   ΠΑΡΑΡΤΗΜΑ Ι
   Κατάλογος των συμφωνιών στις οποίες αναφέρεται το άρθρο 1 της παρούσας συμφωνίας

               α)

               Συμφωνίες μεταξύ της Δημοκρατίας του Παναμά και κρατών μελών της Ευρωπαϊκής Κοινότητας στον τομέα των αεροπορικών μεταφορών, οι οποίες, κατά την ημερομηνία υπογραφής της παρούσας συμφωνίας, έχουν συναφθεί, υπογραφεί ή/και εφαρμόζονται προσωρινά:

                           —

                           Συμφωνία μεταξύ της Ομοσπονδιακής Δημοκρατίας της Γερμανίας και της Δημοκρατίας του Παναμά στον τομέα των αεροπορικών μεταφορών, η οποία συνήφθη στην Πόλη του Παναμά στις 13 Δεκεμβρίου 1999 (αναφερόμενη στο παράρτημα ΙΙ κατωτέρω ως «συμφωνία Παναμά-Γερμανίας»).

                           —

                           Συμφωνία αεροπορικών μεταφορών μεταξύ των κυβερνήσεων της Δημοκρατίας του Παναμά και του Βασιλείου του Βελγίου, η οποία συνήφθη στην Πόλη του Παναμά στις 12 Ιανουαρίου 1966 (αναφερόμενη στο παράρτημα ΙΙ κατωτέρω ως «συμφωνία Παναμά-Βελγίου»).

                           —

                           Συμφωνία μεταξύ του Βασιλείου της Ισπανίας και της Δημοκρατίας του Παναμά, η οποία συνήφθη στην Πόλη του Παναμά στις 7 Αυγούστου 2001 (αναφερόμενη στο παράρτημα ΙΙ κατωτέρω ως «συμφωνία Παναμά-Ισπανίας»).

                           —

                           Πρωτόκολλο της συνόδου των αεροπορικών αντιπροσωπειών της κυβέρνησης της Ιταλικής Δημοκρατίας και της κυβέρνησης της Δημοκρατίας του Παναμά, το οποίο συνήφθη στη Ρώμη στις 11 Νοεμβρίου 1970 (αναφερόμενο στο παράρτημα ΙΙ κατωτέρω ως «πρωτόκολλο Παναμά-Ιταλίας»).

                           —

                           Συμφωνία μεταξύ της Δημοκρατίας του Παναμά και του Βασιλείου των Κάτω Χωρών περί αεροπορικών γραμμών μεταξύ και πέραν των αντίστοιχων εδαφών τους, η οποία μονογραφήθηκε και επισυνάφθηκε ως παράρτημα ΙΙ στο μνημόνιο συμφωνίας που συνήφθη στη Χάγη στις 7 Ιουνίου 1995 (αναφερόμενη στο παράρτημα ΙΙ κατωτέρω ως «συμφωνία Παναμά-Κάτω Χωρών»).

                           —

                           Συμφωνία μεταξύ της κυβέρνησης του Ηνωμένου Βασιλείου της Μεγάλης Βρετανίας και της Βόρειας Ιρλανδίας και της κυβέρνησης της Δημοκρατίας του Παναμά, η οποία μονογραφήθηκε και επισυνάφθηκε ως παράρτημα Β στο μνημόνιο συμφωνίας που υπεγράφη στο Λονδίνο στις 26 Αυγούστου 1997 (αναφερόμενη στο παράρτημα ΙΙ κατωτέρω ως «συμφωνία Παναμά-Ηνωμένου Βασιλείου»).

               β)

               Συμφωνίες και άλλες συμβατικές ρυθμίσεις που έχουν μονογραφηθεί ή υπογραφεί μεταξύ της Δημοκρατίας του Παναμά και κρατών μελών της Ευρωπαϊκής Κοινότητας στον τομέα των αεροπορικών μεταφορών, οι οποίες, κατά την ημερομηνία υπογραφής της παρούσας συμφωνίας, δεν έχουν ακόμη τεθεί σε ισχύ ούτε εφαρμόζονται προσωρινά.

         ΠΑΡΑΡΤΗΜΑ ΙΙ
   Κατάλογος των άρθρων των συμφωνιών που παρατίθενται στο παράρτημα Ι, στα οποία αναφέρονται τα άρθρα 2 έως 5 της παρούσας συμφωνίας

               α)

               Καθορισμός αερομεταφορέα:

                           —

                           Άρθρο 3 της συμφωνίας Παναμά-Γερμανίας,

                           —

                           Άρθρο 3 της συμφωνίας Παναμά-Ισπανίας,

                           —

                           Άρθρο 4 της συμφωνίας Παναμά-Κάτω Χωρών,

                           —

                           Άρθρο 4 της συμφωνίας Παναμά-Ηνωμένου Βασιλείου.

               β)

               Απόρριψη, ανάκληση, αναστολή ή περιορισμός των αδειών εκμετάλλευσης ή των αδειών τεχνικής φύσεως:

                           —

                           Άρθρο 3 της συμφωνίας Παναμά-Γερμανίας,

                           —

                           Άρθρο 9 της συμφωνίας Παναμά-Βελγίου,

                           —

                           Άρθρο 4 της συμφωνίας Παναμά-Ισπανίας,

                           —

                           Άρθρο 5 της συμφωνίας Παναμά-Κάτω Χωρών,

                           —

                           Άρθρο 5 της συμφωνίας Παναμά-Ηνωμένου Βασιλείου.

               γ)

               Ρυθμιστικός έλεγχος:

                           —

                           Άρθρο 12 της συμφωνίας Παναμά-Γερμανίας,

                           —

                           Άρθρο 11 της συμφωνίας Παναμά-Ισπανίας.

               δ)

               Φορολόγηση αεροπορικών καυσίμων:

                           —

                           Άρθρο 6 της συμφωνίας Παναμά-Γερμανίας,

                           —

                           Άρθρο 7 της συμφωνίας Παναμά-Βελγίου,

                           —

                           Άρθρο 5 της συμφωνίας Παναμά-Ισπανίας,

                           —

                           Άρθρο 10 της συμφωνίας Παναμά-Κάτω Χωρών,

                           —

                           Άρθρο 8 της συμφωνίας Παναμά-Ηνωμένου Βασιλείου.

               ε)

               Ναύλοι μεταφοράς:

                           —

                           Άρθρο 10 της συμφωνίας Παναμά-Γερμανίας,

                           —

                           Άρθρο 5 της συμφωνίας Παναμά-Βελγίου,

                           —

                           Άρθρο 7 της συμφωνίας Παναμά-Ισπανίας,

                           —

                           Άρθρο 6 της συμφωνίας Παναμά-Κάτω Χωρών,

                           —

                           Άρθρο 7 της συμφωνίας Παναμά-Ηνωμένου Βασιλείου.

         ΠΑΡΑΡΤΗΜΑ ΙΙΙ
   Κατάλογος των άλλων κρατών στα οποία αναφέρεται το άρθρο 2 της παρούσας συμφωνίας

               α)

               Δημοκρατία της Ισλανδίας (βάσει της συμφωνίας για τον Ευρωπαϊκό Οικονομικό Χώρο)·

               β)

               Πριγκιπάτο του Λιχτενστάιν (βάσει της συμφωνίας για τον Ευρωπαϊκό Οικονομικό Χώρο)·

               γ)

               Βασίλειο της Νορβηγίας (βάσει της συμφωνίας για τον Ευρωπαϊκό Οικονομικό Χώρο)·

               δ)

               Ελβετική Συνομοσπονδία (βάσει της συμφωνίας μεταξύ της Ευρωπαϊκής Κοινότητας και της Ελβετικής Συνομοσπονδίας περί αεροπορικών μεταφορών).


Avis juridique important

|

41980D1330

80/1330/ΕΚΑΧ: Απόφαση των αντιπροσώπων των κυβερνήσεων των κρατών μελών της Ευρωπαϊκής Κοινότητος Άνθρακος και Χάλυβος, συνελθόντων στα πλαίσια του Συμβουλίου, και της κυβερνήσεως της Ελληνικής Δημοκρατίας της 16ης Δεκεμβρίου 1980 περί καθορισμού του εφαρμοζομένου καθεστώτος την 1η Ιανουαρίου 1981 στις συναλλαγές της Ελλάδος με την Αίγυπτο για ορισμένα προϊόντα της εν λόγω Κοινότητος

Επίσημη Εφημερίδα αριθ. L 382 της 31/12/1980 σ. 0099 - 0100 Ελληνική ειδική έκδοση: Κεφάλαιο 11 τόμος 26 σ. 0207  Ισπανική ειδική έκδοση: Κεφάλαιο 11 τόμος 14 σ. 0142  Πορτογαλική ειδική έκδοση : Κεφάλαιο 11 τόμος 14 σ. 0142

ΑΠΟΦΑΣΗ ΤΩΝ ΑΝΤΙΠΡΟΣΩΠΩΝ ΤΩΝ ΚΥΒΕΡΝΗΣΕΩΝ ΤΩΝ  ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ ΚΟΙΝΟΤΗΤΟΣ ΑΝΘΡΑΚΟΣ ΚΑΙ ΧΑΛΥΒΟΣ  ΣΥΝΕΛΘΟΝΤΩΝ ΣΤΑ ΠΛΑΙΣΙΑ ΤΟΥ ΣΥΜΒΟΥΛΙΟΥ ΚΑΙ ΤΗΣ ΚΥΒΕΡΝΗΣΕΩΣ  ΤΗΣ ΕΛΛΗΝΙΚΗΣ ΔΗΜΟΚΡΑΤΙΑΣ της 16ης Δεκεμβρίου 1980 περί  καθορισμού του εφαρμοζομένου καθεστώτος την 1η Ιανουαρίου  1981 στις συναλλαγές της Ελλάδος με την Αίγυπτο για ορισμένα  προϊόντα της εν λόγω Κοινότητος - (80/1330/ΕΚΑΧ)ΟΙ  ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ ΤΗΣ ΕΥΡΩΠΑΪΚΗΣ  ΚΟΙΝΟΤΗΤΟΣ ΑΝΘΡΑΚΟΣ ΚΑΙ ΧΑΛΥΒΟΣ ΣΥΝΕΛΘΟΝΤΕΣ ΣΤΑ ΠΛΑΙΣΙΑ ΤΟΥ  ΣΥΜΒΟΥΛΙΟΥ, ΚΑΘΩΣ ΚΑΙ Η ΚΥΒΕΡΝΗΣΗ ΤΗΣ ΕΛΛΗΝΙΚΗΣ  ΔΗΜΟΚΡΑΤΙΑΣΕκτιμώντας:ότι τα Κράτη Μέλη συνήψαν μεταξύ  τους τη συνθήκη περί ιδρύσεως της Ευρωπαϊκής Κοινότητος  νθρακος και Χάλυβος,ότι το πρωτόκολλο της συμφωνίας μεταξύ  των Κρατών Μελών της Ευρωπαϊκής Κοινότητος νθρακος και  Χάλυβος και της Αραβικής Δημοκρατίας της Αιγύπτου(1),  καλούμενα ακολούθως «πρωτόκολλο» και «συμφωνία» αντιστοίχως,  προκειμένου να λάβει υπόψη την προσχώρηση της Ελληνικής  Δημοκρατίας, υπεγράφη την 12η Δεκεμβρίου 1980 (1) ΕΕ αριθ.  Ν 316 της 12.12.1979, σ. 2.ότι, από 1ης Ιανουαρίου 1981, εν  αναμονή της ενάρξεως ισχύος του πρωτοκόλλου, πρέπει,  λαμβάνοντας υπόψη αυτό το τελευταίο, τα Κράτη Μέλη της  Ευρωπαϊκής Κοινότητος νθρακος και Χάλυβος να καθορίσουν  κατά τρόπο αυτόνομο το καθεστώς συναλλαγών της Ελλάδος με  την Αίγυπτο συμφωνούσης της Επιτροπής,ΑΠΟΦΑΣΙΖΟΥΝ:ρθρο  1Από 1ης Ιανουαρίου 1981 μέχρις ενάρξεως ισχύος του  πρωτοκόλλου, το καθεστώς των συναλλαγών της Ελλάδος με την  Αίγυπτο είναι εκείνο που προκύπτει από το παράρτημα της  παρούσης αποφάσεως.ρθρο 2Τα Κράτη Μέλη λαμβάνουν τα  αναγκαία μέτρα για την εκτέλεση της παρούσης  αποφάσεως.Έγινε στις Βρυξέλλες, στις 16 Δεκεμβρίου 1980.Η  ΠρόεδροςColette FLESCHΠΑΡΑΡΤΗΜΑΙδιαίτεροι όροι εφαρμογής  της συμφωνίας μεταξύ των Κρατών Μελών της Ευρωπαϊκής  Κοινότητος νθρακος και Χάλυβος και της Αραβικής Δημοκρατίας  της Αιγύπτου λόγω της προσχωρήσεως της Ελληνικής  Δημοκρατίαςρθρο 1Για τα προϊόντα που υπάγονται στη  συμφωνία, η Ελληνική Δημοκρατία καταργεί προοδευτικά τους  εισαγωγικούς δασμούς που εφαρμόζονται στα προϊόντα καταγωγής  Αιγύπτου σύμφωνα με το ακόλουθο χρονοδιάγραμμα:- την 1η  Ιανουαρίου 1981, κάθε δασμός μειώνεται στο 90% του δασμού  βάσεως,- την 1η Ιανουαρίου 1982, κάθε δασμός μειώνεται στο  80% του δασμού βάσεως,- οι άλλες τέσσερις μειώσεις, κατά  20% η καθεμία, πραγματοποιούνται:- την 1η Ιανουαρίου  1983,- την 1η Ιανουαρίου 1984,- την 1η Ιανουαρίου 1985,-  την 1η Ιανουαρίου 1986.ρθρο 2Για κάθε προϊόν, δασμός  βάσεως επί του οποίου πραγματοποιούνται οι διαδοχικές  μειώσεις που προβλέπονται στο άρθρο 1, είναι ο δασμός που  πράγματι εφαρμόζεται την 1η Ιουλίου 1980 από την Ελληνική  Δημοκρατία έναντι της Αιγύπτου.ρθρο 31. Η Ελληνική  Δημοκρατία καταργεί προοδευτικά τις φορολογικές επιβαρύνσεις  ισοδυνάμου αποτελέσματος προς εισαγωγικούς δασμούς στα  προϊόντα καταγωγής Αιγύπτου, σύμφωνα με το ακόλουθο  χρονοδιάγραμμα:- την 1η Ιανουαρίου 1981, κάθε φορολογική  επιβάρυνση μειώνεται στο 90% του συντελεστού βάσεως,- την  1η Ιανουαρίου 1982, κάθε φορολογική επιβάρυνση μειώνεται στο  80% του συντελεστού βάσεως,- οι άλλες τέσσερις μειώσεις,  κατά 20% η καθεμία, πραγματοποιούνται:- την 1η Ιανουαρίου  1983,- την 1η Ιανουαρίου 1984,- την 1η Ιανουαρίου 1985,-  την 1η Ιανουαρίου 1986.2. Για κάθε προϊόν, συντελεστής  βάσεως επί του οποίου πραγματοποιούνται οι διαδοχικές  μειώσεις που προβλέπονται στην παράγραφο 1, είναι ο  συντελεστής που εφαρμόζεται από την Ελληνική Δημοκρατία την  31η Δεκεμβρίου 1980 έναντι της Κοινότητος των Εννέα.3. Κάθε  φορολογική επιβάρυνση ισοδυνάμου αποτελέσματος προς  εισαγωγικό δασμό, που εισήχθη μετά την ςη Ιανουαρίου 1979  στις συναλλαγές μεταξύ της Ελλάδος και της Αιγύπτου,  καταργείται την 1η Ιανουαρίου 1981.ρθρο 4Αν η Ελληνική  Δημοκρατία αναστέλλει ή μειώνει δασμούς ή φορολογικές  επιβαρύνσεις ισοδυνάμου αποτελέσματος στα εισαγόμενα από την  Κοινότητα των Εννέα προϊόντα, με ρυθμό ταχύτερο από τον  προβλεπόμενο στο καθορισμένο χρονοδιάγραμμα, αναστέλλει ή  μειώνει επίσης, στο ίδιο επίπεδο, τους δασμούς ή τις  φορολογικές επιβαρύνσεις ισοδυνάμου αποτελέσματος που  εφαρμόζονται στα προϊόντα καταγωγής Αιγύπτου.ρθρο 51. Οι  χρηματικές καταθέσεις κατά την εισαγωγή και τα πληρωτέα τοις  μετρητοίς ποσά που ισχύουν στην Ελλάδα την 31η Δεκεμβρίου  1980, όσον αφορά τις εισαγωγές προϊόντων καταγωγής Αιγύπτου,  καταργούνται προοδευτικά κατά τη διάρκεια περιόδου τριών  ετών από την 1η Ιανουαρίου 1981.Τα ποσοστά χρηματικών  καταθέσεων κατά την εισαγωγή και τα πληρωτέα τοις μετρητοίς  ποσά μειώνονται σύμφωνα με το ακόλουθο χρονοδιάγραμμα:- την  1η Ιανουαρίου 1981: 25%,- την 1η Ιανουαρίου 1982: 25%,-  την 1η Ιανουαρίου 1983: 25%,- την 1η Ιανουαρίου 1984:  25%.2. Αν η Ελληνική Δημοκρατία μειώνει, έναντι της  Κοινότητος των Εννέα, το ποσοστό χρηματικών καταθέσεων ή τα  πληρωτέα τοις μετρητοίς ποσά κατά την εισαγωγή με ρυθμό  ταχύτερο από τον προβλεπόμενο στο χρονοδιάγραμμα της  παραγράφου 1, παρέχει την ίδια μείωση και στις εισαγωγές  προϊόντων καταγωγής Αιγύπτου.


Avis juridique important

|

31968D0189

68/189/ΕΟΚ: Απόφαση του Συμβουλίου της 9ης Απριλίου 1968 περί τροποποιήσεως του καταστατικού της συμβουλευτικής επιτροπής για την Επαγγελματική Κατάρτιση

Επίσημη Εφημερίδα αριθ. L 091 της 12/04/1968 σ. 0026 - 0026 Δανική ειδική έκδοση: Σειρά I Κεφάλαιο 1968(I) σ. 0076  Αγγλική ειδική έκδοση: Σειρά I Κεφάλαιο 1968(I) σ. 0079  Ελληνική ειδική έκδοση: Κεφάλαιο 05 τόμος 1 σ. 0031  Ισπανική ειδική έκδοση: Κεφάλαιο 05 τόμος 1 σ. 0076  Πορτογαλική ειδική έκδοση : Κεφάλαιο 05 τόμος 1 σ. 0076

ΑΠΟΦΑΣΗ ΤΟΥ ΣΥΜΒΟΥΛΙΟΥ της 9ης Απριλίου 1968 περί τροποποιήσεως του καταστατικού της Συμβουλευτικής Επιτροπής για την Επαγγελματική ΚατάρτισηΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη περί ιδρύσεως της Ευρωπαϊκής Οικονομικής Κοινότητος και ιδίως το άρθρο 128,  την απόφαση του Συμβουλίου, της 2ας Απριλίου 1963, περί θεσπίσεως γενικών αρχών, για την εφαρμογή κοινής πολιτικής επαγγελματικής καταρτίσεως(1) και ιδίως την τέταρτη αρχή, τελευταίο εδάφιο,  το καταστατικό της Συμβουλευτικής Επιτροπής για την Επαγγελματική Κατάρτιση(2) και ιδίως το άρθρο 5,  Εκτιμώντας:  ότι η πείρα έχει δείξει τις επιζήμιες συνέπειες εκ της διακοπής των εργασιών της Επιτροπής για την Επαγγελματική Κατάρτιση για το διάστημα που ενδεχομένως μεσολαβεί μεταξύ της λήξεως και της ανανεώσεως της θητείας των μελών της, αφού έλαβε τη γνώμη της  Επιτροπής που συνεβουλεύθη για το σκοπό αυτό τη Συμβουλευτική Επιτροπή για την Επαγγελματική Κατάρτιση,  ΑΠΟΦΑΣΙΖΕΙ:   Άρθρο Μόνο  Οι διατάξεις του άρθρου 5 του καταστατικού της Συμβουλευτικής Επιτροπής για την Επαγγελματική Κατάρτιση αντικαθίστανται από τις ακόλουθες διατάξεις:  "Η διάρκεια της θητείας των τακτικών και των αναπληρωματικών μελών είναι διετής και είναι ανανεώσιμη.  Κατά τη λήξη της θητείας τους, τα τακτικά μέλη και οι αναπληρωτές τους εξακολουθούν την εκτέλεση των καθηκόντων μέχρι την αντικατάστασή τους ή την ανανέωση της θητείας τους." Έγινε στο Λουξεμβούργο, στις 9 Απριλίου 1968.  Για το Συμβούλιο Ο Πρόεδρος E. FAURE  (1) ΕΕ αριθ. 63 της 20.4.1963, σ. 1338/63.  (2) ΕΕ αριθ. 190 της 30.12.1963, σ. 3090/63.


               27.9.2016

               EL

               Επίσημη Εφημερίδα της Ευρωπαϊκής Ένωσης

               C 353/112

         P8_TA(2015)0194
   Αίτηση άρσεως της βουλευτικής ασυλίας του Θεόδωρου Ζαγοράκη
   Απόφαση του Ευρωπαϊκού Κοινοβουλίου της 19ης Μαΐου 2015 σχετικά με την αίτηση άρσης της ασυλίας του Θεόδωρου Ζαγοράκη (ΙΙ) (2015/2071(IMM))
   (2016/C 353/19)

      Το Ευρωπαϊκό Κοινοβούλιο,

               —

               έχοντας υπόψη την αίτηση άρσης της ασυλίας του Θεόδωρου Ζαγοράκη, η οποία διαβιβάστηκε στις 10 Μαρτίου 2015 από τον Αντεισαγγελέα του Αρείου Πάγου σε συνάρτηση με τη διαδικασία αριθ. ΑΒΜ Δ2011/5382, Β2012/564 που εκκρεμεί ενώπιον του Μονομελούς Πλημμελειοδικείου Θεσσαλονίκης και που ανακοινώθηκε στην ολομέλεια στις 25 Μαρτίου 2015,

               —

               έχοντας υπόψη ότι ο Θεόδωρος Ζαγοράκης έχει παραιτηθεί από το δικαίωμά του να εκφράσει τις απόψεις του που προβλέπεται από το άρθρο 9 παράγραφος 5 του Κανονισμού,

               —

               έχοντας υπόψη τα άρθρα 8 και 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, καθώς και το άρθρο 6 παράγραφος 2 της Πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία,

               —

               έχοντας υπόψη τις αποφάσεις του Δικαστηρίου της Ευρωπαϊκής Ένωσης με ημερομηνία 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010, 6 Σεπτεμβρίου 2011 και 17 Ιανουαρίου 2013 (1),

               —

               έχοντας υπόψη το άρθρο 62 του Συντάγματος της Ελληνικής Δημοκρατίας,

               —

               έχοντας υπόψη το άρθρο 5 παράγραφος 2, το άρθρο 6 παράγραφος 1 και το άρθρο 9 του Κανονισμού του,

               —

               έχοντας υπόψη την έκθεση της Επιτροπής Νομικών Θεμάτων (A8-0151/2015),

               Α.

               λαμβάνοντας υπόψη ότι ο Αντιεισαγγελέας του Αρείου Πάγου έχει ζητήσει την άρση της βουλευτικής ασυλίας του βουλευτή του Ευρωπαϊκού Κοινοβουλίου, Θεόδωρου Ζαγοράκη, σε συνάρτηση με ενδεχόμενη δίωξη που αφορά εικαζόμενη αξιόποινη πράξη·

               Β.

               λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7 περί προνομίων και ασυλιών της Ευρωπαϊκής Ένωσης, οι βουλευτές του Ευρωπαϊκού Κοινοβουλίου απολαύουν, εντός της επικράτειας των κρατών τους, των ασυλιών που αναγνωρίζονται στα μέλη του κοινοβουλίου της χώρας τους·

               Γ.

               λαμβάνοντας υπόψη ότι, σύμφωνα με το άρθρο 62 του Συντάγματος της Ελληνικής Δημοκρατίας, όσο διαρκεί η βουλευτική περίοδος ο βουλευτής δεν διώκεται ούτε συλλαμβάνεται ούτε φυλακίζεται ούτε με άλλο τρόπο περιορίζεται χωρίς άδεια του Σώματος·

               Δ.

               λαμβάνοντας υπόψη ότι ο Θεόδωρος Ζαγοράκης κατηγορείται ότι είναι υπεύθυνος για οικονομικές παρατυπίες μεταξύ των ετών 2007 και 2012 στην ποδοσφαιρική ομάδα ΠΑΟΚ, της οποίας ήταν πρόεδρος κατά την περίοδο αυτή·

               Ε.

               λαμβάνοντας υπόψη ότι η εικαζόμενη αξιόποινη πράξη προφανώς δεν συνδέεται με την ιδιότητα του Θεόδωρου Ζαγοράκη ως βουλευτή του Ευρωπαϊκού Κοινοβουλίου αλλά τελεί, αντιθέτως, σε συνάρτηση με το αξίωμά του ως προέδρου της ποδοσφαιρικής ομάδας ΠΑΟΚ·

               ΣΤ.

               λαμβάνοντας υπόψη ότι η ποινική δίωξη δεν αφορά άποψη εκφρασθείσα ή ψήφο δοθείσα κατά την άσκηση των καθηκόντων του βουλευτή του Ευρωπαϊκού Κοινοβουλίου κατά την έννοια του άρθρου 8 του Πρωτοκόλλου αριθ. 7 περί προνομίων και ασυλιών της Ευρωπαϊκής Ένωσης·

               Ζ.

               λαμβάνοντας υπόψη ότι δεν υφίστανται υπόνοιες ότι σκοπός της ποινικής διαδικασίας είναι να παρακωλυθεί η πολιτική δραστηριότητα του βουλευτή (fumus persecutionis), δεδομένου ότι η ποινική δίωξη έχει ασκηθεί πολλά χρόνια πριν την ανάληψη των καθηκόντων του βουλευτή·

               1.

               αποφασίζει να άρει την ασυλία του Θεόδωρου Ζαγοράκη·

               2.

               αναθέτει στον Πρόεδρό του να διαβιβάσει αμελλητί την παρούσα απόφαση και την έκθεση της αρμόδιας επιτροπής του στην Εισαγγελία του Αρείου Πάγου στην Ελλάδα και στον Θεόδωρο Ζαγοράκη.

      (1)  Απόφαση της 12ης Μαΐου 1964 στην υπόθεση 101/63, Wagner/Fohrmann και Krier (Ελληνική ειδική έκδοση, σελ. 1089)· απόφαση της 10ης Ιουλίου 1986 στην υπόθεση 149/85, Wybot/Faure και άλλων (Συλλογή 1986, σελ. 2391)· απόφαση της 15ης Οκτωβρίου 2008 στην υπόθεση T-345/05, Mote/Parlement (Συλλογή 2008, σελ. II-2849)· απόφαση της 21ης Οκτωβρίου 2008 στις συνεκδικασθείσες υποθέσεις C-200/07 και C-201/07, Marra/De Gregorio και Clemente (Συλλογή 2008, σελ. I-7929)· απόφαση της 19ης Μαρτίου 2010 στην υπόθεση T-42/06, Gollnisch/Parlement (Συλλογή 2010, σελ. II-1135)· απόφαση της 6ης Σεπτεμβρίου 2011 στην υπόθεση C-163/10, Patriciello (Συλλογή 2011, σελ. I-7565)· απόφαση της 17ης Ιανουαρίου 2013 στις συνεκδικασθείσες υποθέσεις T-346/11 και T-347/11, Gollnisch/Parliament (Συλλογή 2013).


title: 83/124/ΕΟΚ: Απόφαση του Συμβουλίου της 28ης Μαρτίου 1983 για τη σύναψη της συντονιστικής συμφωνίας Κοινότητας—COST σχετικά με ένα σχέδιο συντονισμένης δράσης στον τομέα των συστημάτων παροχής βοήθειας στη θαλάσσια ναυσιπλοΐα από παράκτιους σταθμούς (Δράση COST 301)

text:
30 . 3 . 83                          Επίσημη Εφημερίδα των Ευρωπαϊκών Κοινοτήτων                         Αριθ . L 84/9
                                                              II
                                (Πράξεις για την ισχύ των οποίων δεν απαιτείται δημοσίευση)
                                                  ΣΥΜΒΟΥΛΙΟ
                                              ΑΠΟΦΑΣΗ ΤΟΥ ΣΥΜΒΟΥΛΙΟΥ
                                                   της 28ης Μαρτίου 1983
             για τη σύναψη της συντονιστικής συμφωνίας Κοινότητας-CΟSΤ σχετικά με ένα σχέδιο
                  συντονισμένης δράσης στον τομέα των συστημάτων παροχής βοήθειας στη θαλάσσια
                                   ναυσιπλοΐα από παράκτιους σταθμούς (Δράση CΟSΤ 301)
                                                       (83/ 124/EOK)
ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,                          ΑΠΟΦΑΣΙΖΕΙ :
Έχοντας υπόψη :                                                                         Άρθρο 1
τη συνθήκη για την ίδρυση της Ευρωπαϊκής Οικονομι               Η συντονιστική συμφωνία Κοινότητας-CΟSΤ σχετικά με
κής Κοινότητας,                                                  ένα σχέδιο συντονισμένης δράσης στον τομέα των
                                                                 συστημάτων παροχής βοήθειας στη θαλάσσια ναυσι
την απόφαση 82/887/EOK του Συμβουλίου της 13ης                   πλοΐα από παράκτιους σταθμούς (Δράση CΟSΤ 301 )
Δεκεμβρίου 1982 για τη θέσπιση σχεδίου συντονισμένης             εγκρίνεται εξ ονόματος της Κοινότητας.
δράσης της Ευρωπαϊκής Οικονομικής Κοινότητας στον
τομέα των συστημάτων παροχής βοήθειας από παρά                  Το κείμενο της συμφωνίας επισυνάπτεται στην παρούσα
κτιους σταθμούς 0), και ιδίως το άρθρο 6,                        απόφαση .
την απόφαση του Συμβουλίου της 4ης Μαΐου 1982, με
την οποία εξουσιοδοτείται η Επιτροπή να αρχίσει δια                                    Αρθρο 2
πραγματεύσεις εν όψει μιας συμφωνίας μεταξύ της Κοι
νότητας και των κρατών μη μελών που συμμετέχουν                  Ο Πρόεδρος του Συμβουλίου εξουσιοδοτείται να ορίσει
στην ευρωπαϊκή συνεργασία στον τομέα της επιστημονι             τα πρόσωπα που είναι αρμόδια να υπογράψουν τη
κής και τεχνικής έρευνας (CΟSΤ) για την εφαρμογή ενός            συμφωνία με σκοπό τη δέσμευση της Κοινότητας.
σχεδίου συντονισμένης δράσης στον τομέα των συστη
μάτων παροχής βοήθειας στη θαλάσσια ναυσιπλοΐα από
παράκτιους σταθμούς,                                             Έγινε στις Βρυξέλλες, στις 28 Μαρτίου 1983 .
το σχέδιο απόφασης που υπέβαλε η Επιτροπή,
                                                                                Για το Συμβούλιο
Εκτιμώντας ότι η Επιτροπή ολοκλήρωσε τις διαπραγμα                                                     Ο Πρόεδρος
τεύσεις σχετικά με την εν λόγω συμφωνία* ότι πρέπει να
εγκριθεί η συμφωνία αυτή ,                                                                                J. ΕRΤL
0) ΕΕ αριθ. L 378 της 31 . 12. 1982, σ . 32.


title: Απόφαση του Συμβουλίου, της 15ης Ιανουαρίου 2016, για τον διορισμό τριών τακτικών και τριών αναπληρωματικών μελών στο διοικητικό συμβούλιο του Οργανισμού Συνεργασίας των Ρυθμιστικών Αρχών Ενέργειας

text:
               20.1.2016

               EL

               Επίσημη Εφημερίδα της Ευρωπαϊκής Ένωσης

               C 19/6

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 15ης Ιανουαρίου 2016
   για τον διορισμό τριών τακτικών και τριών αναπληρωματικών μελών στο διοικητικό συμβούλιο του Οργανισμού Συνεργασίας των Ρυθμιστικών Αρχών Ενέργειας
   (2016/C 19/02)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 713/2009 του Ευρωπαϊκού Κοινοβουλίου και του Συμβουλίου, της 13ης Ιουλίου 2009, για την ίδρυση Οργανισμού Συνεργασίας των Ρυθμιστικών Αρχών Ενεργείας (1), και ιδίως το άρθρο 12,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 713/2009 προβλέπει ότι το Συμβούλιο διορίζει πέντε μέλη και τους αναπληρωτές τους στο διοικητικό συμβούλιο του Οργανισμού Συνεργασίας των Ρυθμιστικών Αρχών Ενέργειας.

               (2)

               Σύμφωνα με τον κανονισμό (ΕΚ) αριθ. 713/2009, ένα μέλος του διοικητικού συμβουλίου δεν πρέπει να είναι μέλος του ρυθμιστικού συμβουλίου και τα μέλη του διοικητικού συμβουλίου δρουν ανεξάρτητα και αντικειμενικά προς το δημόσιο συμφέρον.

               (3)

               Σύμφωνα με τον κανονισμό (ΕΚ) αριθ. 713/2009, άρθρο 12 παράγραφος 1, η θητεία των μελών του διοικητικού συμβουλίου και των αναπληρωτών τους είναι τετραετής και μπορεί να ανανεωθεί άπαξ. Προκειμένου όμως να εξασφαλισθεί η συνέχεια της λειτουργίας του διοικητικού συμβουλίου, για την πρώτη εντολή, η θητεία για τα μισά μέλη του διοικητικού συμβουλίου και τους αναπληρωτές τους ορίστηκε στα έξι έτη.

               (4)

               Επομένως, με την απόφασή του της 22ας Δεκεμβρίου 2009 (2), το Συμβούλιο διόρισε τρία τακτικά και τρία αναπληρωματικά μέλη στο διοικητικό συμβούλιο για μία περίοδο έξι ετών, και δύο τακτικά και δύο αναπληρωματικά μέλη για μια περίοδο τεσσάρων ετών από την 28η Ιανουαρίου 2010. Επίσης, με την απόφαση της 15ης Νοεμβρίου 2013 (3) το Συμβούλιο διόρισε δύο τακτικά και τρία αναπληρωματικά μέλη στο διοικητικό συμβούλιο για περίοδο τεσσάρων ετών από την 28η Ιανουαρίου 2014.

               (5)

               Μετά τη λήξη της εξαετούς θητείας τριών τακτικών και δύο αναπληρωματικών μελών, και δεδομένου ότι παραιτήθηκε ένα αναπληρωματικό μέλος με τετραετή θητεία, θα πρέπει να διορισθούν τρία τακτικά και τρία αναπληρωματικά μέλη προς αντικατάστασή τους,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Διορίζονται, ως τακτικά μέλη του διοικητικού συμβουλίου του Οργανισμού Συνεργασίας των Ρυθμιστικών Αρχών Ενέργειας, για περίοδο τεσσάρων ετών από τις 28 Ιανουαρίου 2016, τα ακόλουθα πρόσωπα:

               —

               Edmund HOSKER, Ηνωμένο Βασίλειο,

               —

               Georgios SHAMMAS, Κύπρος,

               —

               Piotr Grzegorz WOŹNIAK, Πολωνία.

         Άρθρο 2
   Διορίζονται, ως αναπληρωματικά μέλη του διοικητικού συμβουλίου του Οργανισμού Συνεργασίας των Ρυθμιστικών Αρχών Ενέργειας, για περίοδο τεσσάρων ετών από τις 28 Ιανουαρίου 2016, τα ακόλουθα πρόσωπα:

               —

               Martin HANSEN, Δανία,

               —

               Jurijs SPIRIDONOVS, Λετονία.

         Άρθρο 3
   Διορίζεται, ως αναπληρωματικό μέλος του διοικητικού συμβουλίου του Οργανισμού Συνεργασίας των Ρυθμιστικών Αρχών Ενέργειας, για περίοδο δύο ετών από τις 28 Ιανουαρίου 2016, το ακόλουθο πρόσωπο:

               —

               Carlos AGUIRRE CALZADA, Ισπανία.

         Άρθρο 4
   Η παρούσα απόφαση αρχίζει να ισχύει την ημερομηνία της έκδοσής της.

      Βρυξέλλες, 15 Ιανουαρίου 2016.

            Για το Συμβούλιο

            Ο Πρόεδρος

         J.R.V.A. DIJSSELBLOEM

      (1)  ΕΕ L 211 της 14.8.2009, σ. 1.

      (2)  Απόφαση του Συμβουλίου της 22ας Δεκεμβρίου 2009 για το διορισμό πέντε τακτικών και πέντε αναπληρωματικών μελών στο διοικητικό συμβούλιο του Οργανισμού Συνεργασίας των Ρυθμιστικών Αρχών Ενέργειας (ΕΕ C 21 της 28.1.2010, σ. 1).

      (3)  Απόφαση του Συμβουλίου της 15ης Νοεμβρίου 2013 για το διορισμό δύο τακτικών και τριών αναπληρωματικών μελών στο διοικητικό συμβούλιο του Οργανισμού Συνεργασίας των Ρυθμιστικών Αρχών Ενέργειας (ΕΕ C 337 της 19.11.2013, σ. 8).


title: 2011/307/ΕΕ: Απόφαση του Συμβουλίου, της 13ης Μαΐου 2011 , σχετικά με τη σύναψη συμφωνίας υπό μορφή πρωτοκόλλου μεταξύ της Ευρωπαϊκής Ένωσης και της Αραβικής Δημοκρατίας της Αιγύπτου για τη θέσπιση μηχανισμού επίλυσης διαφορών, που εφαρμόζεται σε διαφορές στο πλαίσιο των εμπορικών διατάξεων της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου

text:
               26.5.2011

               EL

               Επίσημη Εφημερίδα της Ευρωπαϊκής Ένωσης

               L 138/2

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 13ης Μαΐου 2011
   σχετικά με τη σύναψη συμφωνίας υπό μορφή πρωτοκόλλου μεταξύ της Ευρωπαϊκής Ένωσης και της Αραβικής Δημοκρατίας της Αιγύπτου για τη θέσπιση μηχανισμού επίλυσης διαφορών, που εφαρμόζεται σε διαφορές στο πλαίσιο των εμπορικών διατάξεων της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου
   (2011/307/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 6 στοιχείο α) σημείο v),
   Έχοντας υπόψη την πρόταση της Ευρωπαϊκής Επιτροπής,
   Έχοντας υπόψη την έγκριση του Ευρωπαϊκού Κοινοβουλίου,
   Εκτιμώντας τα ακόλουθα:

               (1)

               Στις 24 Φεβρουαρίου 2006 το Συμβούλιο εξουσιοδότησε την Επιτροπή να αρχίσει διαπραγματεύσεις με τους εταίρους από την περιοχή της Μεσογείου με σκοπό τη θέσπιση μηχανισμού επίλυσης διαφορών που σχετίζονται με εμπορικές διατάξεις.

               (2)

               Οι διαπραγματεύσεις πραγματοποιήθηκαν από την Επιτροπή σε διαβούλευση με την επιτροπή που ορίσθηκε βάσει του άρθρου 207 της Συνθήκης και στο πλαίσιο των οδηγιών διαπραγμάτευσης που εκδόθηκαν από το Συμβούλιο.

               (3)

               Οι διαπραγματεύσεις αυτές ολοκληρώθηκαν και στις 27 Απριλίου 2010 μονογραφήθηκε συμφωνία υπο μορφή πρωτοκόλλου μεταξύ της Ευρωπαϊκής Ένωσης και της Αραβικής Δημοκρατίας της Αιγύπτου για τη θέσπιση μηχανισμού επίλυσης διαφορών που εφαρμόζεται σε διαφορές στο πλαίσιο των εμπορικών διατάξεων της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου (1) (εφεξής «πρωτόκολλο»).

               (4)

               Το πρωτόκολλο υπεγράφη εξ ονόματος της Ένωσης στις 11 Νοεμβρίου 2010.

               (5)

               Το πρωτόκολλο θα πρέπει να συναφθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η συμφωνία υπό μορφή πρωτοκόλλου μεταξύ της Ευρωπαϊκής Ένωσης και της Αραβικής Δημοκρατίας της Αιγύπτου για τη θέσπιση μηχανισμού επίλυσης διαφορών που εφαρμόζεται σε διαφορές στο πλαίσιο των εμπορικών διατάξεων της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου («πρωτόκολλο») εγκρίνεται εξ ονόματος της 'Ενωσης.
   Το κείμενο του πρωτοκόλλου επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου προβαίνει, εξ ονόματος της Ένωσης, στην κοινοποίηση που προβλέπεται στο άρθρο 23 του πρωτοκόλλου (2).
   Άρθρο 3
   Η παρούσα απόφαση αρχίζει να ισχύει την ημέρα έκδοσής της.

      Βρυξέλλες, 13 Μαΐου 2011.

            Για το Συμβούλιο

            Ο Πρόεδρος

         MARTONYI J.

      (1)  ΕΕ L 304 της 30.9.2004, σ. 39.

      (2)  Η ημερομηνία έναρξης ισχύος του πρωτοκόλλου δημοσιεύεται στην Επίσημη Εφημερίδα της Ευρωπαϊκής Ένωσης από τη Γενική Γραμματεία του Συμβουλίου.
    ---documentbreak---

               26.5.2011

               EL

               Επίσημη Εφημερίδα της Ευρωπαϊκής Ένωσης

               L 138/3

         ΠΡΩΤΟΚΟΛΛΟ
   μεταξύ της Ευρωπαϊκής Ένωσης και της Αραβικής Δημοκρατίας της Αιγύπτου για τη θέσπιση μηχανισμού επίλυσης διαφορών που εφαρμόζεται σε διαφορές στο πλαίσιο των εμπορικών διατάξεων της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου
   Η ΕΥΡΩΠΑΪΚΗ ΕΝΩΣΗ, καλούμενη εφεξής «Ένωση»,
   αφενός,
   και
   Η ΑΡΑΒΙΚΗ ΔΗΜΟΚΡΑΤΙΑ ΤΗΣ ΑΙΓΥΠΤΟΥ, καλούμενη εφεξής «Αίγυπτος»,
   αφετέρου,
   ΣΥΜΦΩΝΟΥΝ ΣΤΑ ΑΚΟΛΟΥΘΑ:
   ΚΕΦΑΛΑΙΟ 1

      ΣΤΟΧΟΣ ΚΑΙ ΠΕΔΙΟ ΕΦΑΡΜΟΓΗΣ

   Άρθρο 1
   Στόχος
   Στόχος του παρόντος πρωτοκόλλου είναι η αποτροπή και η επίλυση οποιασδήποτε εμπορικής διαφοράς μεταξύ των συμβαλλόμενων μερών, ώστε να επιτευχθεί, όπου είναι δυνατόν, αμοιβαία αποδεκτή λύση.
   Άρθρο 2
   Εφαρμογή του πρωτοκόλλου
   1.   Οι διατάξεις του παρόντος πρωτοκόλλου εφαρμόζονται σε οποιαδήποτε διαφορά σχετικά με την ερμηνεία και την εφαρμογή των διατάξεων του τίτλου II (με εξαίρεση τα άρθρα 22, 23 και 24) της ευρωμεσογειακής συμφωνίας σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και της Αραβικής Δημοκρατίας της Αιγύπτου, αφετέρου (εφεξής «η συμφωνία σύνδεσης») (1), εκτός εάν περιέχεται ρητά αντίθετη διάταξη. Το άρθρο 82 της συμφωνίας σύνδεσης εφαρμόζεται στις διαφορές σχετικά με την εφαρμογή και την ερμηνεία άλλων διατάξεων της συμφωνίας σύνδεσης.
   2.   Οι διαδικασίες του παρόντος πρωτοκόλλου εφαρμόζονται εάν 60 ημέρες μετά την παραπομπή μιας διαφοράς στο Συμβούλιο Σύνδεσης, σύμφωνα με το άρθρο 82 της συμφωνίας σύνδεσης, το Συμβούλιο Σύνδεσης δεν έχει καταφέρει να επιλύσει τη διαφορά.
   3.   Για τους σκοπούς της παραγράφου 2, μια διαφορά θεωρείται ότι έχει επιλυθεί όταν το Συμβούλιο Σύνδεσης λάβει απόφαση όπως προβλέπεται στο άρθρο 82 παράγραφος 2 της συμφωνίας σύνδεσης, ή όταν δηλώσει ότι δεν υπάρχει πλέον διαφορά.
   ΚΕΦΑΛΑΙΟ II

      ΔΙΑΒΟΥΛΕΥΣΕΙΣ ΚΑΙ ΔΙΑΜΕΣΟΛΑΒΗΣΗ

   Άρθρο 3
   Διαβουλεύσεις
   1.   Τα συμβαλλόμενα μέρη προσπαθούν να επιλύσουν οποιαδήποτε διαφορά σχετικά με την ερμηνεία και την εφαρμογή των διατάξεων που αναφέρονται στο άρθρο 2, αρχίζοντας διαβουλεύσεις καλόπιστα με στόχο μια γρήγορη, δίκαιη, και αμοιβαία αποδεκτή λύση.
   2.   Ένα συμβαλλόμενο μέρος ζητεί τη διεξαγωγή διαβουλεύσεων υποβάλλοντας γραπτό αίτημα στο άλλο συμβαλλόμενο μέρος, το οποίο κοινοποιεί στην υποεπιτροπή «βιομηχανίας, εμπορίου, υπηρεσιών και επενδύσεων», προσδιορίζοντας οποιοδήποτε επίμαχο μέτρο και τις διατάξεις της συμφωνίας σύνδεσης που θεωρεί ότι τυγχάνουν εφαρμογής.
   3.   Οι διαβουλεύσεις πραγματοποιούνται εντός 40 ημερών από την ημερομηνία παραλαβής του αιτήματος, στο έδαφος του συμβαλλόμενου μέρους κατά του οποίου στρέφεται η καταγγελία, εκτός αν τα συμβαλλόμενα μέρη συμφωνήσουν διαφορετικά. Οι διαβουλεύσεις θεωρείται ότι έχουν ολοκληρωθεί εντός 60 ημερών από την ημερομηνία παραλαβής του αιτήματος, εκτός αν αμφότερα τα συμβαλλόμενα μέρη συμφωνήσουν τη συνέχισή τους. Οι διαβουλεύσεις, και ειδικότερα όλες οι πληροφορίες που παρέχονται και οι θέσεις που υποστηρίζονται από τα συμβαλλόμενα μέρη κατά τη διάρκεια αυτών των διαδικασιών, είναι εμπιστευτικές και δεν θίγουν τα δικαιώματα κανενός συμβαλλόμενου μέρους σε περαιτέρω διαδικασίες.
   4.   Οι διαβουλεύσεις για επείγοντα θέματα, όπως αυτά που αφορούν τα αλλοιώσιμα ή εποχικά εμπορεύματα, πραγματοποιούνται εντός 15 ημερών από την ημερομηνία παραλαβής του αιτήματος και θεωρείται ότι έχουν ολοκληρωθεί εντός 30 ημερών από την ημερομηνία αυτή.
   5.   Αν το συμβαλλόμενο μέρος στο οποίο υποβάλλεται το αίτημα για διαβουλεύσεις δεν ανταποκριθεί εντός 15 εργάσιμων ημερών από την ημερομηνία παραλαβής του, ή αν οι διαβουλεύσεις δεν πραγματοποιηθούν στα χρονικά πλαίσια που καθορίζονται στην παράγραφο 3 ή 4 αντίστοιχα, ή αν οι διαβουλεύσεις ολοκληρωθούν χωρίς να έχει επιτευχθεί συμφωνία για αμοιβαία αποδεκτή λύση, το καταγγέλλον συμβαλλόμενο μέρος μπορεί να ζητήσει τη σύσταση ειδικής ομάδας διαιτησίας σύμφωνα με το άρθρο 5.
   Άρθρο 4
   Διαμεσολάβηση
   1.   Αν οι διαβουλεύσεις δεν καταλήξουν σε αμοιβαία αποδεκτή λύση, τα συμβαλλόμενα μέρη μπορούν, κατόπιν συμφωνίας, να προσφύγουν σε διαμεσολαβητή. Κάθε αίτημα διαμεσολάβησης πρέπει να υποβάλλεται γραπτώς στο συμβαλλόμενο μέρος κατά του οποίου στρέφεται η καταγγελία και στην υποεπιτροπή «βιομηχανίας, εμπορίου, υπηρεσιών και επενδύσεων» και να περιγράφει κάθε μέτρο που αποτέλεσε αντικείμενο διαβουλεύσεων, καθώς και τους αμοιβαία συμφωνηθέντες όρους υπό τους οποίους πραγματοποιείται η διαμεσολάβηση. Κάθε συμβαλλόμενο μέρος δεσμεύεται να εξετάζει ευνοϊκά τα αιτήματα διαμεσολάβησης.
   2.   Αν τα συμβαλλόμενα μέρη δεν ορίσουν από κοινού διαμεσολαβητή εντός 15 εργάσιμων ημερών από την ημερομηνία παραλαβής του αιτήματος διαμεσολάβησης, οι πρόεδροι της υποεπιτροπής «βιομηχανίας, εμπορίου, υπηρεσιών και επενδύσεων» ή εκπρόσωπός τους επιλέγουν διαμεσολαβητή με κλήρωση μεταξύ των προσώπων που περιλαμβάνονται στον κατάλογο του άρθρου 19 και δεν είναι υπήκοοι κανενός συμβαλλόμενου μέρους. Η επιλογή γίνεται εντός 10 εργάσιμων ημερών από την ημερομηνία παραλαβής του αιτήματος διαμεσολάβησης. Ο διαμεσολαβητής συγκαλεί συνεδρίαση με τα συμβαλλόμενα μέρη το νωρίτερο 20 ημέρες και το αργότερο 30 ημέρες μετά την επιλογή του. Ο διαμεσολαβητής λαμβάνει τις παρατηρήσεις κάθε συμβαλλόμενου μέρους το αργότερο 15 ημέρες πριν από τη συνεδρίαση και μπορεί να ζητήσει συμπληρωματικές πληροφορίες από τα συμβαλλόμενα μέρη ή από τους εμπειρογνώμονες ή τους τεχνικούς συμβούλους, όπως κρίνει αναγκαίο. Οι πληροφορίες που αποκτώνται με αυτόν τον τρόπο πρέπει να γνωστοποιούνται σε κάθε συμβαλλόμενο μέρος για τη διατύπωση παρατηρήσεων. Ο διαμεσολαβητής κοινοποιεί τη γνώμη του το αργότερο 45 ημέρες μετά την επιλογή του.
   3.   Η γνώμη του διαμεσολαβητή μπορεί να περιλαμβάνει σύσταση για τον τρόπο επίλυσης της διαφοράς σύμφωνα με τις διατάξεις που αναφέρονται στο άρθρο 2. Η γνώμη του διαμεσολαβητή δεν είναι δεσμευτική.
   4.   Τα συμβαλλόμενα μέρη μπορούν να συμφωνήσουν να τροποποιήσουν τις προθεσμίες που αναφέρονται στην παράγραφο 2. Ο διαμεσολαβητής μπορεί επίσης να αποφασίσει την τροποποίηση των εν λόγω προθεσμιών κατόπιν σχετικού αιτήματος από οποιοδήποτε από τα συμβαλλόμενα μέρη, λαμβάνοντας υπόψη τις ιδιαίτερες δυσκολίες που συναντά το οικείο μέρος ή την πολυπλοκότητα της υπόθεσης.
   5.   Οι διαδικασίες που περιλαμβάνουν διαμεσολάβηση, και ειδικότερα η γνώμη του διαμεσολαβητή, όλες οι πληροφορίες που παρέχονται και οι θέσεις που λαμβάνουν τα συμβαλλόμενα μέρη κατά τη διάρκεια αυτών των διαδικασιών, είναι εμπιστευτικές και δεν θίγουν τα δικαιώματα κανενός συμβαλλόμενου μέρους σε περαιτέρω διαδικασίες.
   6.   Αν τα συμβαλλόμενα μέρη συμφωνούν, οι διαδικασίες για τη διαμεσολάβηση μπορούν να συνεχιστούν ενώ προχωρά η διαδικασία διαιτησίας.
   7.   Η αντικατάσταση ενός διαμεσολαβητή πραγματοποιείται μόνο για τους λόγους και σύμφωνα με τις διαδικασίες που εκτίθενται λεπτομερώς στις παραγράφους 18 έως 21 του εσωτερικού κανονισμού.
   ΚΕΦΑΛΑΙΟ III

      ΔΙΑΔΙΚΑΣΙΕΣ ΕΠΙΛΥΣΗΣ ΔΙΑΦΟΡΩΝ

      ΤΜΗΜΑ I

         Διαδικασία διαιτησίας

   Άρθρο 5
   Έναρξη της διαδικασίας διαιτησίας
   1.   Αν τα συμβαλλόμενα μέρη δεν μπορούν να επιλύσουν τη διαφορά με διαβουλεύσεις, όπως προβλέπεται στο άρθρο 3, ή με διαμεσολάβηση, σύμφωνα με το άρθρο 4, το καταγγέλλον συμβαλλόμενο μέρος μπορεί να ζητήσει τη σύσταση ειδικής ομάδας διαιτησίας.
   2.   Το αίτημα για σύσταση ειδικής ομάδας διαιτησίας υποβάλλεται γραπτώς στο συμβαλλόμενο μέρος κατά του οποίου στρέφεται η καταγγελία και στην υποεπιτροπή «βιομηχανίας, εμπορίου, υπηρεσιών και επενδύσεων». Το καταγγέλλον συμβαλλόμενο μέρος επισημαίνει στο αίτημά του τα συγκεκριμένα επίμαχα μέτρα και εξηγεί τον τρόπο με τον οποίο τα εν λόγω μέτρα συνιστούν παράβαση των διατάξεων του άρθρου 2. Η σύσταση ειδικής ομάδας διαιτησίας ζητείται το αργότερο 18 μήνες από την ημερομηνία παραλαβής του αιτήματος για διαβουλεύσεις, με την επιφύλαξη των δικαιωμάτων του καταγγέλλοντος συμβαλλόμενου μέρους να ζητήσει νέες διαβουλεύσεις για το ίδιο ζήτημα στο μέλλον.
   Άρθρο 6
   Σύσταση της ειδικής ομάδας διαιτησίας
   1.   Η ειδική ομάδα διαιτησίας αποτελείται από τρεις διαιτητές.
   2.   Εντός 15 εργάσιμων ημερών από την ημερομηνία κατά την οποία το συμβαλλόμενο μέρος κατά του οποίου στρέφεται η καταγγελία παραλαμβάνει το αίτημα για σύσταση ειδικής ομάδας διαιτησίας, τα συμβαλλόμενα μέρη διαβουλεύονται προκειμένου να επιτευχθεί συμφωνία όσον αφορά τη σύνθεση της ειδικής ομάδας διαιτησίας.
   3.   Αν τα συμβαλλόμενα μέρη αδυνατούν να συμφωνήσουν σχετικά με τη σύνθεση της ειδικής ομάδας διαιτησίας εντός της προθεσμίας που καθορίζεται στην παράγραφο 2, οποιοδήποτε από τα συμβαλλόμενα μέρη μπορεί να ζητήσει από τους προέδρους της υποεπιτροπής «βιομηχανίας, εμπορίου, υπηρεσιών και επενδύσεων» ή από τον εκπρόσωπό τους να επιλέξουν με κλήρωση, από τον κατάλογο που καταρτίζεται βάσει του άρθρου 19, και τα τρία μέλη: ένα μεταξύ των προσώπων που προτείνει το καταγγέλλον συμβαλλόμενο μέρος, ένα μεταξύ των προσώπων που προτείνει το συμβαλλόμενο μέρος κατά του οποίου στρέφεται η καταγγελία και ένα μεταξύ των προσώπων που έχουν επιλέξει τα συμβαλλόμενα μέρη για να εκτελεί χρέη προέδρου. Στην περίπτωση που τα μέρη συμφωνήσουν για ένα ή περισσότερα μέλη της ειδικής ομάδας διαιτησίας, τα υπόλοιπα μέρη επιλέγονται με την ίδια διαδικασία.
   4.   Οι πρόεδροι της υποεπιτροπής «βιομηχανίας, εμπορίου, υπηρεσιών και επενδύσεων», ή ο εκπρόσωπός τους, επιλέγουν τους διαιτητές εντός 10 εργάσιμων ημερών από την υποβολή του αιτήματος που αναφέρεται στην παράγραφο 3.
   5.   Η ημερομηνία σύστασης της ειδικής ομάδας διαιτησίας είναι η ημερομηνία κατά την οποία επιλέγονται οι τρεις διαιτητές.
   6.   Αντικατάσταση των διαιτητών πραγματοποιείται μόνο για τους λόγους και σύμφωνα με τις διαδικασίες που εκτίθενται λεπτομερώς στους κανόνες 18 έως 21 του εσωτερικού κανονισμού.
   Άρθρο 7
   Ενδιάμεση έκθεση της ειδικής ομάδας διαιτησίας
   Η ειδική ομάδα διαιτησίας, το αργότερο 120 ημέρες από την ημερομηνία σύστασής της, εκδίδει ενδιάμεση έκθεση που απευθύνεται στα συμβαλλόμενα μέρη και η οποία περιλαμβάνει τα πραγματικά περιστατικά, τη δυνατότητα εφαρμογής των οικείων διατάξεων και το βασικό σκεπτικό οποιωνδήποτε διαπιστώσεων και συστάσεων υποβάλλει. Οποιοδήποτε συμβαλλόμενο μέρος μπορεί να υποβάλει γραπτό αίτημα, ώστε η ειδική ομάδα διαιτησίας να αναθεωρήσει συγκεκριμένες πτυχές της ενδιάμεσης έκθεσης εντός 15 ημερών από την κοινοποίησή της. Οι διαπιστώσεις της τελικής απόφασης της ειδικής ομάδας περιλαμβάνουν εξέταση των επιχειρημάτων που προβάλλονται στο ενδιάμεσο στάδιο αναθεώρησης.
   Άρθρο 8
   Απόφαση της ειδικής ομάδας διαιτησίας
   1.   Η ειδική ομάδα διαιτησίας κοινοποιεί, κατά κανόνα, την απόφασή της στα συμβαλλόμενα μέρη και στην υποεπιτροπή «βιομηχανίας, εμπορίου, υπηρεσιών και επενδύσεων» εντός 150 ημερών από την ημερομηνία σύστασης της ειδικής ομάδας διαιτησίας. Όταν ο πρόεδρος της ειδικής ομάδας διαιτησίας θεωρεί ότι η εν λόγω προθεσμία δεν μπορεί να τηρηθεί, πρέπει να ενημερώσει τα συμβαλλόμενα μέρη και την υποεπιτροπή «βιομηχανίας, εμπορίου, υπηρεσιών και επενδύσεων» γραπτώς, αναφέροντας τους λόγους της καθυστέρησης και την ημερομηνία κατά την οποία η ειδική ομάδα προβλέπει να ολοκληρώσει τις εργασίες της. Σε καμία περίπτωση, η απόφαση δεν μπορεί να ανακοινωθεί αργότερα από 180 ημέρες από την ημερομηνία σύστασης της ειδικής ομάδας διαιτησίας.
   2.   Η ειδική ομάδα διαιτησίας, κατόπιν αιτήματος αμφότερων των συμβαλλόμενων μερών, αναστέλλει τις εργασίες της ανά πάσα στιγμή για μια περίοδο που συμφωνείται από τα συμβαλλόμενα μέρη και δεν υπερβαίνει τους 12 μήνες, και επαναλαμβάνει τις εργασίες της στο τέλος αυτής της συμφωνηθείσας περιόδου κατόπιν αιτήματος του καταγγέλλοντος συμβαλλόμενου μέρους. Εάν το καταγγέλλον συμβαλλόμενο μέρος δεν ζητήσει την επανάληψη των εργασιών της ειδικής ομάδας διαιτησίας πριν από τη λήξη της συμφωνηθείσας περιόδου αναστολής, η διαδικασία ολοκληρώνεται. Η αναστολή και η λήξη των εργασιών της ειδικής ομάδας διαιτησίας δεν θίγει τα δικαιώματα κανενός συμβαλλόμενου μέρους σε άλλη διαδικασία για το ίδιο θέμα.
   3.   Σε επείγουσες περιπτώσεις, όπως στην περίπτωση αλλοιώσιμων και εποχικών αγαθών, η ειδική ομάδα διαιτησίας καταβάλλει κάθε προσπάθεια για να εκδώσει την απόφασή της εντός 75 ημερών από την ημερομηνία σύστασής της. Η προθεσμία αυτή δεν πρέπει, σε καμία περίπτωση, να παρατείνεται πέραν των 90 ημερών από την ημερομηνία σύστασης της ειδικής ομάδας. Η ειδική ομάδα διαιτησίας εκδίδει προκαταρκτική απόφαση εντός 10 ημερών από τη σύστασή της, εφόσον κρίνει ότι η συγκεκριμένη υπόθεση είναι επείγουσα.

      ΤΜΗΜΑ II

         Συμμόρφωση

   Άρθρο 9
   Συμμόρφωση με τις αποφάσεις της ειδικής ομάδας διαιτησίας και του δευτεροβάθμιου οργάνου
   Κάθε συμβαλλόμενο μέρος λαμβάνει τα αναγκαία μέτρα για να συμμορφωθεί με την απόφαση της ειδικής ομάδας διαιτησίας, και τα συμβαλλόμενα μέρη καταβάλλουν προσπάθειες για να συμφωνήσουν όσον αφορά το χρονικό διάστημα που απαιτείται για τη συμμόρφωση με την απόφαση.
   Άρθρο 10
   Εύλογο χρονικό διάστημα για τη συμμόρφωση
   1.   Το αργότερο εντός 30 ημερών από την παραλαβή της κοινοποίησης της απόφασης της ειδικής ομάδας διαιτησίας στα συμβαλλόμενα μέρη, το συμβαλλόμενο μέρος κατά του οποίου στρέφεται η καταγγελία ανακοινώνει στο καταγγέλλον μέρος και στην υποεπιτροπή «βιομηχανίας, εμπορίου, υπηρεσιών και επενδύσεων» το χρονικό διάστημα που θα απαιτηθεί για την εφαρμογή της (εφεξής «εύλογο χρονικό διάστημα»), σε περίπτωση που η εφαρμογή της δεν είναι εφικτή αμέσως.
   2.   Σε περίπτωση διαφωνίας μεταξύ των συμβαλλόμενων μερών όσον αφορά το εύλογο χρονικό διάστημα για την εφαρμογή της απόφασης της ειδικής ομάδας διαιτησίας, το καταγγέλλον συμβαλλόμενο μέρος, εντός 20 ημερών από την κοινοποίηση σύμφωνα με την παράγραφο 1 από το συμβαλλόμενο μέρος κατά του οποίου στρέφεται η καταγγελία, ζητά γραπτώς από την ειδική ομάδα διαιτησίας να προσδιορίσει τη διάρκεια του εύλογου χρονικού διαστήματος. Το εν λόγω αίτημα κοινοποιείται ταυτόχρονα στο άλλο συμβαλλόμενο μέρος και στην υποεπιτροπή «βιομηχανίας, εμπορίου, υπηρεσιών και επενδύσεων». Η ειδική ομάδα διαιτησίας κοινοποιεί την απόφασή της στα συμβαλλόμενα μέρη και στην υποεπιτροπή «βιομηχανίας, εμπορίου, υπηρεσιών και επενδύσεων» εντός 30 ημερών από την ημερομηνία υποβολής του αιτήματος.
   3.   Το εύλογο χρονικό διάστημα μπορεί να παραταθεί με αμοιβαία συμφωνία των συμβαλλόμενων μερών.
   Άρθρο 11
   Επανεξέταση των τυχόν μέτρων που ελήφθησαν για τη συμμόρφωση με την απόφαση της ειδικής ομάδας διαιτησίας
   1.   Το συμβαλλόμενο μέρος κατά του οποίου στρέφεται η καταγγελία κοινοποιεί στο άλλο συμβαλλόμενο μέρος και στην υποεπιτροπή «βιομηχανίας, εμπορίου, υπηρεσιών και επενδύσεων», πριν από το τέλος του εύλογου χρονικού διαστήματος, που έλαβε για τη συμμόρφωση με την απόφαση της ειδικής ομάδας διαιτησίας.
   2.   Σε περίπτωση διαφωνίας μεταξύ των συμβαλλόμενων μερών όσον αφορά την ύπαρξη ή τη συνεκτικότητα οποιουδήποτε κοινοποιηθέντος δυνάμει της παραγράφου 1 μέτρου με τις διατάξεις που αναφέρονται στο άρθρο 2, το καταγγέλλον συμβαλλόμενο μέρος δύναται να ζητήσει γραπτώς από την ειδική ομάδα διαιτησίας να αποφανθεί σχετικά με το ζήτημα. Στο εν λόγω αίτημα καθορίζεται το συγκεκριμένο επίμαχο μέτρο και εξηγείται ο τρόπος με τον οποίο το μέτρο δεν συμμορφώνεται με τις διατάξεις του άρθρου 2. Η ειδική ομάδα διαιτησίας εκδίδει την απόφασή της εντός 90 ημερών από την ημερομηνία υποβολής του αιτήματος.
   Άρθρο 12
   Προσωρινά μέτρα σε περίπτωση μη συμμόρφωσης
   1.   Αν το συμβαλλόμενο μέρος κατά του οποίου στρέφεται η καταγγελία δεν κοινοποιήσει οποιοδήποτε μέτρο έχει λάβει προκειμένου να συμμορφωθεί με την απόφαση της ειδικής ομάδας διαιτησίας πριν από τη λήξη του εύλογου χρονικού διαστήματος ή αν η ειδική ομάδα διαιτησίας αποφασίσει ότι το κοινοποιηθέν βάσει του άρθρου 11 παράγραφος 1 μέτρο δεν συνάδει με τις υποχρεώσεις που υπέχει το εν λόγω συμβαλλόμενο μέρος δυνάμει των διατάξεων του άρθρου 2, το συμβαλλόμενο μέρος κατά του οποίου στρέφεται η καταγγελία υποβάλλει προσφορά για προσωρινή αποζημίωση, αν το ζητήσει το καταγγέλλον συμβαλλόμενο μέρος.
   2.   Αν δεν επιτευχθεί συμφωνία για αποζημίωση εντός 30 ημερών από τη λήξη του εύλογου χρονικού διαστήματος ή από την έκδοση, βάσει του άρθρου 11, της απόφασης της ειδικής ομάδας διαιτησίας σύμφωνα με την οποία ένα μέτρο που λαμβάνεται για την επίτευξη συμμόρφωσης δεν συνάδει με τις διατάξεις του άρθρου 2, το καταγγέλλον συμβαλλόμενο μέρος έχει το δικαίωμα, κατόπιν κοινοποίησης στο άλλο συμβαλλόμενο μέρος και στην υποεπιτροπή «βιομηχανίας, εμπορίου, υπηρεσιών και επενδύσεων», να αναστείλει τις υποχρεώσεις που προκύπτουν από οποιαδήποτε διάταξη αναφέρεται στο άρθρο 2 σε επίπεδο ισοδύναμο με ολική ή μερική αναίρεση της ζημίας που προκαλείται από την παράβαση. Το καταγγέλλον μέρος δύναται να εφαρμόσει την αναστολή 15 ημέρες μετά την ημερομηνία παραλαβής της κοινοποίησης από το μέρος κατά του οποίου στρέφεται η καταγγελία, εκτός αν το συμβαλλόμενο μέρος κατά του οποίου στρέφεται η καταγγελία ζητήσει διαδικασία διαιτησίας βάσει της παραγράφου 3.
   3.   Αν το συμβαλλόμενο μέρος κατά του οποίου στρέφεται η καταγγελία θεωρεί ότι το επίπεδο αναστολής δεν είναι ισοδύναμο με ολική ή μερική αναίρεση της ζημίας που προκαλείται από την παράβαση, μπορεί να ζητήσει γραπτώς από την ειδική ομάδα διαιτησίας να αποφανθεί για το θέμα. Το εν λόγω αίτημα κοινοποιείται στο άλλο συμβαλλόμενο μέρος και στην υποεπιτροπή «βιομηχανίας, εμπορίου, υπηρεσιών και επενδύσεων» πριν από τη λήξη της περιόδου των 15 ημερών που αναφέρεται στην παράγραφο 2. Η ειδική ομάδα διαιτησίας, αφού ζητήσει, αν θεωρεί σκόπιμο, τη γνώμη εμπειρογνωμόνων, κοινοποιεί την απόφασή της όσον αφορά το επίπεδο αναστολής των υποχρεώσεων στα συμβαλλόμενα μέρη και στον θεσμικό φορέα που είναι αρμόδιος για εμπορικά ζητήματα εντός 30 ημερών από την ημερομηνία υποβολής του αιτήματος. Οι υποχρεώσεις δεν αναστέλλονται μέχρις ότου η ειδική ομάδα διαιτησίας να εκδώσει την απόφασή της και κάθε αναστολή πρέπει να είναι συνεπής με την απόφαση της ομάδας διαιτησίας.
   4.   Η αναστολή των υποχρεώσεων έχει προσωρινό χαρακτήρα και εφαρμόζεται μόνο έως ότου το μέτρο που έχει διαπιστωθεί ότι παραβιάζει τις διατάξεις του άρθρου 2 αρθεί ή τροποποιηθεί ώστε να συμμορφώνεται με τις εν λόγω διατάξεις όπως ορίζεται στο άρθρο 13, ή έως ότου τα συμβαλλόμενα μέρη καταλήξουν σε συμφωνία για την επίλυση της διαφοράς.
   Άρθρο 13
   Επανεξέταση των μέτρων που ελήφθησαν για τη συμμόρφωση μετά την αναστολή των υποχρεώσεων
   1.   Το συμβαλλόμενο μέρος κατά του οποίου στρέφεται η καταγγελία κοινοποιεί στο άλλο συμβαλλόμενο μέρος και στην υποεπιτροπή «βιομηχανίας, εμπορίου, υπηρεσιών και επενδύσεων» τα μέτρα που λαμβάνει προκειμένου να συμμορφωθεί με την απόφαση της ειδικής ομάδας διαιτησίας και το αίτημα που υποβάλλει για τη λήξη της αναστολής των υποχρεώσεων που εφαρμόζει το καταγγέλλον μέρος.
   2.   Αν τα μέρη δεν καταλήξουν σε συμφωνία σχετικά με τη συμβατότητα του κοινοποιηθέντος μέτρου με τις διατάξεις του άρθρου 2 εντός 30 ημερών από την ημερομηνία παραλαβής της κοινοποίησης, το καταγγέλλον συμβαλλόμενο μέρος ζητεί γραπτώς από την ειδική ομάδα διαιτησίας να αποφανθεί σχετικά με το ζήτημα. Το εν λόγω αίτημα κοινοποιείται ταυτόχρονα στο άλλο συμβαλλόμενο μέρος και στην υποεπιτροπή «βιομηχανίας, εμπορίου, υπηρεσιών και επενδύσεων». Η απόφαση της ειδικής ομάδας διαιτησίας κοινοποιείται στα συμβαλλόμενα μέρη και στην υποεπιτροπή «βιομηχανίας, εμπορίου, υπηρεσιών και επενδύσεων» εντός 45 ημερών από την ημερομηνία υποβολής του αιτήματος. Αν η ειδική ομάδα διαιτησίας αποφασίσει ότι το μέτρο που λαμβάνεται για τη συμμόρφωση, συνάδει με τις διατάξεις του άρθρου 2, η αναστολή των υποχρεώσεων περατώνεται.

      ΤΜΗΜΑ III

         Κοινές διατάξεις

   Άρθρο 14
   Αμοιβαία αποδεκτή λύση
   Τα συμβαλλόμενα μέρη μπορούν να καταλήγουν ανά πάσα στιγμή σε αμοιβαία αποδεκτή λύση για διαφορά που αναφύεται στο πλαίσιο του παρόντος πρωτοκόλλου ανά πάσα στιγμή. Κοινοποιούν στην υποεπιτροπή «βιομηχανίας, εμπορίου, υπηρεσιών και επενδύσεων» και στην ειδική ομάδα διαιτησίας οποιαδήποτε τέτοια λύση. Μετά την κοινοποίηση της αμοιβαία συμφωνηθείσας λύσης, η ομάδα ολοκληρώνει τις εργασίες της και η διαδικασία περατώνεται.
   Άρθρο 15
   Εσωτερικός κανονισμός
   1.   Οι διαδικασίες επίλυσης διαφορών στο πλαίσιο του κεφαλαίου ΙΙΙ του παρόντος πρωτοκόλλου διέπονται από τον εσωτερικό κανονισμό που επισυνάπτεται ως παράρτημα στο παρόν πρωτόκολλο.
   2.   Οι συνεδριάσεις της ειδικής ομάδας διαιτησίας είναι ανοικτές στο κοινό σύμφωνα με τον εσωτερικό κανονισμό, εκτός αν τα συμβαλλόμενα μέρη συμφωνήσουν διαφορετικά.
   Άρθρο 16
   Πληροφορίες και τεχνικές συμβουλές
   Η ειδική ομάδα διαιτησίας, έπειτα από αίτημα ενός συμβαλλόμενου μέρους ή με δική της πρωτοβουλία, δύναται να συγκεντρώνει πληροφορίες που κρίνει κατάλληλες στο πλαίσιο της διαδικασίας που εφαρμόζει. Ειδικότερα, η ειδική ομάδα διαιτησίας έχει επίσης το δικαίωμα να ζητεί τη σχετική γνώμη εμπειρογνωμόνων, εφόσον το θεωρεί σκόπιμο. Η ειδική ομάδα διαιτησίας συμβουλεύεται τα συμβαλλόμενα μέρη πριν από την επιλογή των εμπειρογνωμόνων. Κάθε πληροφορία που συγκεντρώνεται κατ’ αυτόν τον τρόπο, πρέπει να γνωστοποιείται και στα δύο συμβαλλόμενα μέρη για τη διατύπωση παρατηρήσεων. Τα ενδιαφερόμενα φυσικά ή νομικά πρόσωπα που είναι εγκατεστημένα στα συμβαλλόμενα μέρη έχουν το δικαίωμα να υποβάλλουν γραπτώς ανακοινώσεις στις ειδικές ομάδες διαιτησίας σύμφωνα με τον εσωτερικό κανονισμό, εκτός αν τα συμβαλλόμενα μέρη συμφωνήσουν διαφορετικά. Αυτές οι παρατηρήσεις περιορίζονται στις πραγματικές πτυχές της διαφοράς και δεν εξετάζουν νομικά σημεία.
   Άρθρο 17
   Κανόνες ερμηνείας
   Οι ειδικές ομάδες διαιτησίας ερμηνεύουν τις διατάξεις του άρθρου 2 σύμφωνα με τους συνήθεις κανόνες για την ερμηνεία του δημόσιου διεθνούς δικαίου, συμπεριλαμβανομένης της σύμβασης της Βιέννης περί του δικαίου των συνθηκών. Οι αποφάσεις της ειδικής ομάδας διαιτησίας δεν είναι δυνατόν να διευρύνουν ή να περιορίζουν τα δικαιώματα και τις υποχρεώσεις που προβλέπονται στις διατάξεις του άρθρου 2.
   Άρθρο 18
   Αποφάσεις της ειδικής ομάδας διαιτησίας
   1.   Η ειδική ομάδα διαιτησίας καταβάλλει κάθε δυνατή προσπάθεια ώστε να λαμβάνει κάθε απόφαση με συναίνεση. Ωστόσο, σε περίπτωση που δεν είναι δυνατό να ληφθεί απόφαση με συναίνεση, η σχετική απόφαση λαμβάνεται με πλειοψηφία. Σε καμία περίπτωση, όμως, δεν δημοσιεύονται οι μειοψηφούσες γνώμες των διαιτητών.
   2.   Κάθε απόφαση της επιτροπής διαιτησίας είναι δεσμευτική για τα συμβαλλόμενα μέρη και δεν γεννά δικαιώματα ή υποχρεώσεις για τα φυσικά ή νομικά πρόσωπα. Στην απόφαση της ειδικής ομάδας αναφέρονται τα πραγματικά περιστατικά, η δυνατότητα εφαρμογής των σχετικών διατάξεων της συμφωνίας σύνδεσης και η βασική αιτιολόγηση των τυχόν διαπιστώσεων και συμπερασμάτων που διατυπώνει. Η υποεπιτροπή «βιομηχανίας, εμπορίου, υπηρεσιών και επενδύσεων» δημοσιοποιεί το πλήρες κείμενο της απόφασης της ομάδας διαιτησίας, εκτός αν αποφασίσει κατά της δημοσιοποίησης, προκειμένου να εξασφαλιστεί η εμπιστευτικότητα απόρρητων επιχειρηματικών πληροφοριών.
   ΚΕΦΑΛΑΙΟ IV

      ΓΕΝΙΚΕΣ ΔΙΑΤΑΞΕΙΣ

   Άρθρο 19
   Κατάλογος διαιτητών
   1.   Η υποεπιτροπή «βιομηχανίας, εμπορίου, υπηρεσιών και επενδύσεων» το αργότερο εντός έξι μηνών από την έναρξη ισχύος του παρόντος πρωτοκόλλου, καταρτίζει κατάλογο τουλάχιστον 15 ατόμων που επιθυμούν και είναι ικανά να ασκήσουν καθήκοντα διαιτητή. Κάθε συμβαλλόμενο μέρος προτείνει τουλάχιστον πέντε άτομα για να εκτελέσουν χρέη διαιτητών. Τα δύο συμβαλλόμενα μέρη επιλέγουν επίσης τουλάχιστον πέντε πρόσωπα που δεν είναι υπήκοοι κανενός από τα συμβαλλόμενα μέρη, προκειμένου να εκτελέσουν χρέη προέδρου της ειδικής ομάδας διαιτησίας. Η υποεπιτροπή «βιομηχανίας, εμπορίου, υπηρεσιών και επενδύσεων» μεριμνά ώστε ο κατάλογος να διατηρείται πάντα σε αυτό το επίπεδο.
   2.   Οι διαιτητές διαθέτουν εξειδικευμένες γνώσεις ή σχετική εμπειρία στους τομείς του δικαίου και του διεθνούς εμπορίου. Είναι ανεξάρτητοι, συμμετέχουν σε προσωπική βάση, δεν λαμβάνουν οδηγίες από κανέναν οργανισμό ή κρατική αρχή, ούτε συνδέονται με την κυβέρνηση κανενός συμβαλλόμενου μέρους και συμμορφώνονται με τον κώδικα δεοντολογίας που επισυνάπτεται ως παράρτημα στο παρόν πρωτόκολλο.
   3.   Η υποεπιτροπή «βιομηχανίας, εμπορίου, υπηρεσιών και επενδύσεων» μπορεί να καταρτίσει πρόσθετους καταλόγους τουλάχιστον 15 ατόμων με τομεακή πείρα σε συγκεκριμένα θέματα τα οποία καλύπτονται από τη συμφωνία σύνδεσης. Στην περίπτωση που εφαρμόζεται η διαδικασία επιλογής του άρθρου 6 παράγραφος 2, οι πρόεδροι της υποεπιτροπής «βιομηχανίας, εμπορίου, υπηρεσιών και επενδύσεων» μπορούν να χρησιμοποιούν τομεακό κατάλογο, αν συμφωνούν και τα δύο συμβαλλόμενα μέρη.
   4.   Σε περίπτωση που ο κατάλογος που προβλέπεται στην παράγραφο 1 του παρόντος άρθρου δεν καταρτιστεί την περίοδο που γίνεται η αίτηση για διαμεσολάβηση ή για τη σύσταση της ειδικής ομάδας διαιτησίας, οι διαιτητές επιλέγονται με κλήρωση μεταξύ των προσώπων που προτάθηκαν επισήμως από ένα ή και τα δύο συμβαλλόμενα μέρη. Τα πρόσωπα που προτείνονται για τη θέση του προέδρου της ειδικής ομάδας διαιτησίας ή του διαμεσολαβητή δεν μπορούν να είναι υπήκοοι κανενός συμβαλλόμενου μέρους.
   Άρθρο 20
   Σχέση με τις υποχρεώσεις στο πλαίσιο του ΠΟΕ
   1.   Όταν ένα συμβαλλόμενο μέρος επιδιώκει την επίλυση διαφοράς σχετικά με υποχρέωση που απορρέει από τη συμφωνία ΠΟΕ, εφαρμόζει τους σχετικούς κανόνες και διαδικασίες της συμφωνίας ΠΟΕ, παρά τις διατάξεις της παρούσας συμφωνίας.
   2.   Όταν ένα συμβαλλόμενο μέρος επιδιώκει την επίλυση διαφοράς σχετικά με υποχρέωση που εμπίπτει στο πεδίο εφαρμογής της παρούσας συμφωνίας όπως καθορίζεται στο άρθρο 2, εφαρμόζει τους κανόνες και τις διαδικασίες της παρούσας συμφωνίας.
   3.   Όταν ένα συμβαλλόμενο μέρος επιδιώκει την επίλυση διαφοράς σχετικά με υποχρέωση που εμπίπτει στο πεδίο εφαρμογής της παρούσας συμφωνίας, όπως καθορίζεται στο άρθρο 2, αλλά που ισοδυναμεί ουσιαστικά με υποχρέωση που απορρέει από τη συμφωνία ΠΟΕ, εφαρμόζει τους σχετικούς κανόνες και διαδικασίες της συμφωνίας ΠΟΕ, παρά τις διατάξεις της παρούσας συμφωνίας, εκτός αν τα συμβαλλόμενα μέρη συμφωνήσουν διαφορετικά.
   4.   Μόλις κινηθούν οι διαδικασίες επίλυσης διαφορών, χρησιμοποιείται ο μηχανισμός που έχει επιλεγεί σύμφωνα με τις παραπάνω παραγράφους, αν δεν έχει αρνηθεί τη δικαιοδοσία του, και αποκλείεται ο άλλος.
   5.   Καμία διάταξη της παρούσας συμφωνίας δεν εμποδίζει ένα συμβαλλόμενο μέρος να εφαρμόσει την αναστολή των υποχρεώσεων που εγκρίνεται από το όργανο επίλυσης διαφορών του ΠΟΕ. Δεν μπορεί να γίνει επίκληση της συμφωνίας ΠΟΕ για να αποκλειστεί ένα συμβαλλόμενο μέρος από την αναστολή των υποχρεώσεων που απορρέουν από την παρούσα συμφωνία.
   Άρθρο 21
   Προθεσμίες
   1.   Όλες οι προθεσμίες που προβλέπονται στο παρόν πρωτόκολλο, συμπεριλαμβανομένων των προθεσμιών κοινοποίησης των αποφάσεων που εκδίδουν οι ειδικές ομάδες διαιτησίας, υπολογίζονται σε ημερολογιακές ημέρες από την ημέρα που έπεται της πράξης ή του γεγονότος που αφορούν.
   2.   Κάθε προθεσμία που αναφέρεται στο παρόν πρωτόκολλο είναι δυνατό να τροποποιείται με αμοιβαία συμφωνία των συμβαλλόμενων μερών. Τα συμβαλλόμενα μέρη δεσμεύονται να εξετάζουν ευνοϊκά τα αιτήματα για παράταση οποιασδήποτε προθεσμίας λόγω δυσκολιών που αντιμετωπίζει κάθε συμβαλλόμενο μέρος ως προς τη συμμόρφωση με τις διαδικασίες του παρόντος πρωτοκόλλου. Κατόπιν αιτήματος ενός συμβαλλόμενου μέρους, η ειδική ομάδα διαιτησίας μπορεί να παρατείνει τις προθεσμίες που ισχύουν στις διαδικασίες, λαμβάνοντας υπόψη το διαφορετικό επίπεδο ανάπτυξης των συμβαλλόμενων μερών.
   Άρθρο 22
   Αναθεώρηση και τροποποίηση του πρωτοκόλλου
   1.   Το αργότερο τρία έτη μετά την έναρξη ισχύος του παρόντος πρωτοκόλλου και των παραρτημάτων του, το Συμβούλιο Σύνδεσης αναθεωρεί την εφαρμογή τους, με σκοπό να αποφασιστούν η συνέχεια, η τροποποίηση ή η λήξη τους.
   2.   Σε αυτή την αναθεώρηση, το Συμβούλιο Σύνδεσης μπορεί να εξετάσει τη δυνατότητα σύστασης ενός δευτεροβάθμιου οργάνου το οποίο να είναι κοινό για τις διάφορες ευρωμεσογειακές συμφωνίες.
   3.   Το Συμβούλιο Σύνδεσης μπορεί να αποφασίσει να τροποποιήσει το παρόν πρωτόκολλο και τα παραρτήματά του.
   Άρθρο 23
   Έναρξη ισχύος
   Το παρόν πρωτόκολλο εγκρίνεται από τα συμβαλλόμενα μέρη σύμφωνα με τις οικείες διαδικασίες τους. Το παρόν πρωτόκολλο αρχίζει να ισχύει την πρώτη ημέρα του δεύτερου μήνα που έπεται της ημερομηνίας κατά την οποία τα συμβαλλόμενα μέρη κοινοποιούν αμοιβαία την ολοκλήρωση των διαδικασιών που αναφέρονται στο παρόν άρθρο.

      Έγινε στις Βρυξέλλες, στις ένδεκα Νοεμβρίου δύο χιλιάδες δέκα εις διπλούν στην αγγλική, βουλγαρική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτέζικη, ολλανδική, ουγγρική, πολωνική, πορτογαλική, ρουμανική, σλοβακική, σλοβενική, σουηδική, τσεχική, φινλανδική και αραβική γλώσσα, και όλα τα κείμενα είναι εξίσου αυθεντικά.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l’Union européenne
         Per l’Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Арабска република Египет
         Por la República Árabe de Egipto
         Za Egyptskou arabskou republiku
         For Den Arabiske Republik Egypten
         Für die Arabische Republik Ägypten
         Egiptuse Araabia Vabariigi nimel
         Για την Αραβική Δημοκρατία της Αιγύπτου
         For the Arab Republic of Egypt
         Pour la République arabe d'Égypte
         Per la Repubblica araba d'Egitto
         Ēģiptes Arābu Republikas vārdā –
         Egipto Arabų Respublikos vardu
         Az Egyiptomi Arab Köztársaság részéről
         Għar-Repubblika Għarbija tal-Eġittu
         Voor de Arabische Republiek Egypte
         W imieniu Arabskiej Republiki Egiptu
         Pela República Árabe do Egipto
         Pentru Republica Arabă Egipt
         Za Arabsko republiko Egipt
         Za Egyptskú arabskú republiku
         Egyptin arabitasavallan puolesta
         På Arabrepubliken Egyptens vägnar

      (1)  Οι διατάξεις του παρόντος πρωτοκόλλου ισχύουν με την επιφύλαξη του άρθρου 34 του πρωτοκόλλου σχετικά με τον ορισμό της έννοιας «προϊόντα καταγωγής» και των μεθόδων διοικητικής συνεργασίας.
   ΠΑΡΑΡΤΗΜΑΤΑ

               ΠΑΡΑΡΤΗΜΑ I

               :

                  ΕΣΩΤΕΡΙΚΟΣ ΚΑΝΟΝΙΣΜΟΣ ΣΧΕΤΙΚΑ ΜΕ ΤΗ ΔΙΑΙΤΗΣΙΑ

               ΠΑΡΑΡΤΗΜΑ II

               :

                  ΚΩΔΙΚΑΣ ΔΕΟΝΤΟΛΟΓΙΑΣ ΓΙΑ ΤΑ ΜΕΛΗ ΤΩΝ ΕΙΔΙΚΩΝ ΟΜΑΔΩΝ ΔΙΑΙΤΗΣΙΑΣ ΚΑΙ ΤΟΥΣ ΔΙΑΜΕΣΟΛΑΒΗΤΕΣ


title: 2012/133/ΕΕ: Απόφαση της Ευρωπαϊκής Κεντρικής Τράπεζας, της 27ης Φεβρουαρίου 2012 , για την κατάργηση της απόφασης ΕΚΤ/2010/3 σχετικά με προσωρινά μέτρα που αφορούν την καταλληλότητα των εμπορεύσιμων χρεογράφων που εκδίδει ή εγγυάται η ελληνική κυβέρνηση (ΕΚΤ/2012/2)

text:
               1.3.2012

               EL

               Επίσημη Εφημερίδα της Ευρωπαϊκής Ένωσης

               L 59/36

         ΑΠΌΦΑΣΗ ΤΗΣ ΕΥΡΩΠΑΪΚΉΣ ΚΕΝΤΡΙΚΉΣ ΤΡΆΠΕΖΑΣ
   της 27ης Φεβρουαρίου 2012
   για την κατάργηση της απόφασης ΕΚΤ/2010/3 σχετικά με προσωρινά μέτρα που αφορούν την καταλληλότητα των εμπορεύσιμων χρεογράφων που εκδίδει ή εγγυάται η ελληνική κυβέρνηση
   (ΕΚΤ/2012/2)
   (2012/133/ΕΕ)
   ΤΟ ΔΙΟΙΚΗΤΙΚΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΚΕΝΤΡΙΚΗΣ ΤΡΑΠΕΖΑΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 127 παράγραφος 2 πρώτη περίπτωση,
   Έχοντας υπόψη το καταστατικό του Ευρωπαϊκού Συστήματος Κεντρικών Τραπεζών και της Ευρωπαϊκής Κεντρικής Τράπεζας (εφεξής το «καταστατικό του ΕΣΚΤ»), και ιδίως το άρθρο 12.1 και το άρθρο 34.1 δεύτερη περίπτωση, σε συνδυασμό με το άρθρο 3.1 πρώτη περίπτωση και το άρθρο 18.2,
   Εκτιμώντας τα ακόλουθα:

               (1)

               Σύμφωνα με το άρθρο 18.1 του καταστατικού του ΕΣΚΤ, η Ευρωπαϊκή Κεντρική Τράπεζα (ΕΚΤ) και οι εθνικές κεντρικές τράπεζες των κρατών μελών με νόμισμα το ευρώ μπορούν να διενεργούν πιστοδοτικές και πιστοληπτικές πράξεις με πιστωτικά ιδρύματα και άλλους φορείς της αγοράς, με επαρκή ασφάλεια προκειμένου για δάνεια. Τα κριτήρια καθορισμού της καταλληλότητας των ασφαλειών για τους σκοπούς των πράξεων νομισματικής πολιτικής του Ευρωσυστήματος προβλέπονται στο παράρτημα Ι της κατευθυντήριας γραμμής ΕΚΤ/2011/14, της 20ής Σεπτεμβρίου 2011, σχετικά με τα μέσα και τις διαδικασίες νομισματικής πολιτικής του Ευρωσυστήματος (1) (εφεξής αναφερόμενης ως «γενική τεκμηρίωση»).

               (2)

               Σύμφωνα με την ενότητα 1.6 της γενικής τεκμηρίωσης, το διοικητικό συμβούλιο της ΕΚΤ μπορεί οποτεδήποτε να τροποποιεί τα μέσα, τους όρους, τα κριτήρια και τις διαδικασίες διενέργειας των πράξεων νομισματικής πολιτικής του Ευρωσυστήματος. Σύμφωνα με την ενότητα 6.3.1 της γενικής τεκμηρίωσης, το Ευρωσύστημα διατηρεί το δικαίωμα να αποφαίνεται, με βάση οποιεσδήποτε συναφείς κατά την κρίση του πληροφορίες, αν ορισμένη έκδοση, ορισμένος εκδότης, οφειλέτης ή εγγυητής πληροί τα κριτήρια υψηλής πιστοληπτικής διαβάθμισης που το ίδιο απαιτεί.

               (3)

               Η απόφαση ΕΚΤ/2010/3, της 6ης Μαΐου 2010, σχετικά με προσωρινά μέτρα που αφορούν την καταλληλότητα των εμπορεύσιμων χρεογράφων που εκδίδει ή εγγυάται η ελληνική κυβέρνηση (2) ανέστειλε προσωρινά, ως εξαιρετικό μέτρο, τις ελάχιστες απαιτήσεις του Ευρωσυστήματος για τα όρια πιστοληπτικής διαβάθμισης που εφαρμόζονται στα εμπορεύσιμα χρεόγραφα τα οποία εκδίδονται από την ελληνική κυβέρνηση ή από οντότητες εγκατεστημένες στην Ελλάδα και τα οποία εγγυάται πλήρως η ελληνική κυβέρνηση.

               (4)

               Η Ελληνική Δημοκρατία αποφάσισε να κινήσει διαδικασία προσφοράς για την ανταλλαγή χρέους, στο πλαίσιο της συμμετοχής του ιδιωτικού τομέα, απευθυνόμενη σε κατόχους εμπορεύσιμων χρεογράφων έκδοσης της ελληνικής κυβέρνησης.

               (5)

               Η ως άνω απόφαση της Ελληνικής Δημοκρατίας επηρέασε περαιτέρω, και δη αρνητικά, την καταλληλότητα των εμπορεύσιμων χρεογράφων τα οποία εκδίδονται από την ελληνική κυβέρνηση ή από οντότητες εγκατεστημένες στην Ελλάδα και τα οποία εγγυάται πλήρως η ελληνική κυβέρνηση, όσον αφορά τη χρήση τους ως ασφαλειών για τις πράξεις του Ευρωσυστήματος.

               (6)

               Η απόφαση ΕΚΤ/2010/3 θα πρέπει να καταργηθεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατάργηση της απόφασης ΕΚΤ/2010/3
   Η απόφαση ΕΚΤ/2010/3 καταργείται.
   Άρθρο 2
   Έναρξη ισχύος
   Η παρούσα απόφαση αρχίζει να ισχύει στις 28 Φεβρουαρίου 2012.

      Φρανκφούρτη, 27 Φεβρουαρίου 2012.

            Ο πρόεδρος της ΕΚΤ

         Mario DRAGHI

      (1)  ΕΕ L 331 της 14.12.2011, σ. 1.

      (2)  ΕΕ L 117 της 11.5.2010, σ. 102.


title: 2012/24/ΕΕ: Απόφαση της Επιτροπής, της 11ης Ιανουαρίου 2012 , για την περάτωση της διαδικασίας αντιντάμπινγκ σχετικά με τις εισαγωγές οξικού βινυλίου καταγωγής Ηνωμένων Πολιτειών της Αμερικής και για την αποδέσμευση των ποσών που έχουν κατατεθεί ως εγγύηση μέσω των προσωρινών δασμών που επιβλήθηκαν

text:
               12.1.2012

               EL

               Επίσημη Εφημερίδα της Ευρωπαϊκής Ένωσης

               L 8/36

         ΑΠΌΦΑΣΗ ΤΗΣ ΕΠΙΤΡΟΠΉΣ
   της 11ης Ιανουαρίου 2012
   για την περάτωση της διαδικασίας αντιντάμπινγκ σχετικά με τις εισαγωγές οξικού βινυλίου καταγωγής Ηνωμένων Πολιτειών της Αμερικής και για την αποδέσμευση των ποσών που έχουν κατατεθεί ως εγγύηση μέσω των προσωρινών δασμών που επιβλήθηκαν
   (2012/24/ΕΕ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1225/2009 του Συμβουλίου, της 30ής Νοεμβρίου 2009, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας (1) («ο βασικός κανονισμός»), και ιδίως το άρθρο 9,
   Κατόπιν διαβούλευσης με τη συμβουλευτική επιτροπή,
   Εκτιμώντας τα ακόλουθα:
   Α.   ΔΙΑΔΙΚΑΣΙΑ

   1.   Έναρξη της διαδικασίας και επιβολή προσωρινών μέτρων

               (1)

               Στις 22 Οκτωβρίου 2010 η Επιτροπή έλαβε καταγγελία σύμφωνα με το άρθρο 5 του βασικού κανονισμού που αφορούσε ζημιογόνες εισαγωγές οξικού βινυλίου (στο εξής «το υπό εξέταση προϊόν») καταγωγής Ηνωμένων Πολιτειών της Αμερικής («ΗΠΑ») σε τιμές ντάμπινγκ.

               (2)

               Η καταγγελία υποβλήθηκε από την Ineos Oxide Ltd («ο καταγγέλλων»), που αντιπροσωπεύει σημαντικό ποσοστό, στη συγκεκριμένη περίπτωση πάνω από το 25 %, της συνολικής παραγωγής της Ένωσης όσον αφορά το υπό εξέταση προϊόν.

               (3)

               Στις 4 Δεκεμβρίου 2010 η Επιτροπή ανήγγειλε, με ανακοίνωση που δημοσιεύτηκε στην Επίσημη Εφημερίδα της Ευρωπαϊκής Ένωσης
                   (2), την έναρξη διαδικασίας αντιντάμπινγκ όσον αφορά τις εισαγωγές οξικού βινυλίου καταγωγής ΗΠΑ στην Ένωση.

               (4)

               Η Επιτροπή, με τον κανονισμό (ΕΚ) αριθ. 821/2011 (3) (στο εξής «προσωρινός κανονισμός»), επέβαλε προσωρινό δασμό αντιντάμπινγκ στις εισαγωγές οξικού βινυλίου, που υπάγεται στον κωδικό ΣΟ 2915 32 00, καταγωγής ΗΠΑ.

         Β.   ΑΠΟΣΥΡΣΗ ΤΗΣ ΚΑΤΑΓΓΕΛΙΑΣ ΚΑΙ ΠΕΡΑΤΩΣΗ ΤΗΣ ΔΙΑΔΙΚΑΣΙΑΣ

               (5)

               Με επιστολή της 4ης Νοεμβρίου 2011 προς την Επιτροπή, ο καταγγέλλων απέσυρε επισήμως την καταγγελία του.

               (6)

               Σύμφωνα με το άρθρο 9 παράγραφος 1 του βασικού κανονισμού, η διαδικασία είναι δυνατόν να περατωθεί, όταν αποσύρεται η καταγγελία, εκτός αν η περάτωση δεν είναι προς το συμφέρον της Ένωσης.

               (7)

               Η Επιτροπή έκρινε σκόπιμη την περάτωση της παρούσας διαδικασίας, δεδομένου ότι η έρευνα δεν έφερε στο φως στοιχεία που να αποδεικνύουν ότι η περάτωση αυτή δεν θα ήταν προς το συμφέρον της Ένωσης. Τα ενδιαφερόμενα μέρη ενημερώθηκαν σχετικά και τους δόθηκε η ευκαιρία να διατυπώσουν τις παρατηρήσεις τους. Δεν ελήφθησαν παρατηρήσεις που να αφήνουν να εννοηθεί ότι η περάτωση αντιβαίνει στο συμφέρον της Ένωσης.

               (8)

               Μετά τη δημοσιοποίηση, ένα ενδιαφερόμενο μέρος ισχυρίστηκε ότι δεν θα έπρεπε να έχει εξαιρεθεί από τον ορισμό του κλάδου παραγωγής της Ένωσης ή ότι, εναλλακτικά, ο προσωρινός κανονισμός θα πρέπει να τροποποιηθεί έτσι ώστε να συμπεριλάβει το μέρος στον εν λόγω ορισμό. Στο πλαίσιο αυτό, θα πρέπει να τονιστεί ότι τα πορίσματα του προσωρινού κανονισμού, με βάση τις πληροφορίες που συγκεντρώθηκαν κατά τη διάρκεια της έρευνας, ήταν προσωρινά, όπως αναφέρεται στην αιτιολογική σκέψη 31 του ίδιου του προσωρινού κανονισμού. Καθώς η διαδικασία αντιντάμπινγκ περατώνεται χωρίς την επιβολή οριστικών μέτρων, ύστερα από την απόσυρση της καταγγελίας, δεν κρίνεται σκόπιμο, σε απόφαση για περάτωση, ούτε να διατυπωθούν οριστικές κρίσεις ούτε να τροποποιηθεί ένας προσωρινός κανονισμός.

               (9)

               Υπενθυμίζεται ότι τα συγκεκριμένα πορίσματα είχαν προσωρινό χαρακτήρα. Κατά συνέπεια, κάθε μελλοντική περίπτωση σχετικά με το προϊόν ή τα ενδιαφερόμενα μέρη που αφορά η παρούσα διαδικασία θα αξιολογείται ξεχωριστά.

               (10)

               Επομένως, η Επιτροπή συνάγει το συμπέρασμα ότι είναι σκόπιμο να περατωθεί, χωρίς να επιβληθούν μέτρα αντιντάμπινγκ, η διαδικασία αντιντάμπινγκ όσον αφορά τις εισαγωγές του υπό εξέταση προϊόντος καταγωγής ΗΠΑ στην Ένωση.

               (11)

               Οποιαδήποτε ποσά έχουν κατατεθεί ως εγγύηση υπό μορφή προσωρινού δασμού δυνάμει του κανονισμού (ΕΕ) αριθ. 821/2011, θα πρέπει να αποδεσμευτούν,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η διαδικασία αντιντάμπινγκ όσον αφορά εισαγωγές οξικού βινυλίου, το οποίο επί του παρόντος υπάγεται στον κωδικό ΣΟ 2915 32 00, καταγωγής Ηνωμένων Πολιτειών της Αμερικής, περατώνεται χωρίς την επιβολή μέτρων αντιντάμπινγκ.
   Άρθρο 2
   Ο κανονισμός (ΕΕ) αριθ. 821/2011 καταργείται.
   Άρθρο 3
   Τα ποσά που κατατέθηκαν ως εγγύηση υπό μορφή προσωρινών δασμών αντιντάμπινγκ σύμφωνα με τον κανονισμό (ΕΚ) αριθ. 821/2011 για τις εισαγωγές οξικού βινυλίου, που επί του παρόντος υπάγεται στον κωδικό ΣΟ 2915 32 00, καταγωγής Ηνωμένων Πολιτειών της Αμερικής αποδεσμεύονται.
   Άρθρο 4
   Η παρούσα απόφαση αρχίζει να ισχύει την επόμενη ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.

      Βρυξέλλες, 11 Ιανουαρίου 2012.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 343 της 22.12.2009, σ. 51.

      (2)  ΕΕ C 327 της 4.12.2010, σ. 23.

      (3)  ΕΕ L 209 της 17.8.2011, σ. 24.


               23.12.2016

               EL

               Επίσημη Εφημερίδα της Ευρωπαϊκής Ένωσης

               C 482/155

         P7_TA(2014)0001
   Αίτηση υπεράσπισης της βουλευτικής ασυλίας της Lara Comi
   Απόφαση του Ευρωπαϊκού Κοινοβουλίου της 14ης Ιανουαρίου 2014 σχετικά με την αίτηση υπεράσπισης των προνομίων και ασυλιών που υπέβαλε η Lara Comi (2013/2190(IMM))
   (2016/C 482/25)

      Το Ευρωπαϊκό Κοινοβούλιο,

               —

               έχοντας υπόψη την από 30ής Ιουλίου 2013 αίτηση της Lara Comi σχετικά με την υπεράσπιση της ασυλίας της στο πλαίσιο άσκησης της ποινικής δίωξης ενώπιον του Δικαστηρίου της Φεράρα και η οποία ανακοινώθηκε σε συνεδρίαση της ολομέλειας στις 9 Σεπτεμβρίου 2013,

               —

               αφού άκουσε τη Lara Comi στις 5 Νοεμβρίου 2013, σύμφωνα με το άρθρο 7 παράγραφος 3 του Κανονισμού του,

               —

               έχοντας υπόψη τα άρθρα 8, 9 και 7 του Πρωτοκόλλου περί Προνομίων και Ασυλιών της Ευρωπαϊκής Ένωσης και το άρθρο 6, παράγραφος 2, της πράξης σχετικά με την εκλογή των μελών του Ευρωπαϊκού Κοινοβουλίου με άμεση και καθολική ψηφοφορία της 20ής Σεπτεμβρίου 1976,

               —

               έχοντας υπόψη τις αποφάσεις του Δικαστηρίου της Ευρωπαϊκής Ένωσης με ημερομηνία 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010 και 6 Σεπτεμβρίου 2011 (1),

               —

               έχοντας υπόψη το άρθρο 6 παράγραφος 3 και το άρθρο 7 του Κανονισμού του,

               —

               έχοντας υπόψη την έκθεση της Επιτροπής Νομικών Θεμάτων (A7-0469/2013),

               A.

               επισημαίνοντας ότι η Lara Comi, μέλος του Ευρωπαϊκού Κοινοβουλίου, ζήτησε την υπεράσπιση της ασυλίας της σε σχέση με δικαστική δίωξη που ασκήθηκε από την εισαγγελία της Φεράρα μετά από μήνυση για το αδίκημα της συκοφαντικής δυσφήμησης, που προβλέπεται από το άρθρο 595, εδάφια 2 και 3, του ιταλικού Ποινικού Κώδικα και από το άρθρο 30 του νόμου της 6ης Αυγούστου 1990, αριθ. 223, για δηλώσεις στις οποίες προέβη στο πλαίσιο πολιτικού διαλόγου σε τηλεοπτική εκπομπή·

               B.

               επισημαίνοντας ότι το άρθρο 8 του Πρωτοκόλλου περί Προνομίων και Ασυλιών της Ευρωπαϊκής Ένωσης, το οποίο ρητώς επικαλείται η Lara Comi στην αίτηση υπεράσπισής της, ορίζει ότι τα μέλη του Ευρωπαϊκού Κοινοβουλίου δεν υπόκεινται σε κανενός είδους ανάκριση, κράτηση ή άλλη νομική ενέργεια για γνώμη ή ψήφο που δόθηκε κατά την άσκηση των καθηκόντων τους·

               Γ.

               επισημαίνοντας ότι το άρθρο 6 του Κανονισμού ορίζει ότι το Κοινοβούλιο, κατά την άσκηση των εξουσιών του σχετικά με τα προνόμια και τις ασυλίες, επιδιώκει πρωτίστως να διατηρεί την ακεραιότητά του ως δημοκρατικής νομοθετικής συνέλευσης και να διασφαλίζει την ανεξαρτησία των βουλευτών του κατά την άσκηση των καθηκόντων τους·

               Δ.

               επισημαίνοντας ότι το Κοινοβούλιο διαθέτει ευρεία διακριτική ευχέρεια όσον αφορά την κατεύθυνση που επιθυμεί να δώσει σε μία απόφαση μετά από αίτηση υπεράσπισης της βουλευτικής ασυλίας κάποιου από τα μέλη του (2)·

               Ε.

               επισημαίνοντας ότι το Δικαστήριο έχει αναγνωρίσει ότι δήλωση που διατυπώνεται από βουλευτή εκτός των χώρων του Ευρωπαϊκού Κοινοβουλίου μπορεί να αποτελεί, σύμφωνα με το άρθρο 8 του Πρωτοκόλλου, γνώμη εκφρασθείσα κατά την άσκηση των βουλευτικών του καθηκόντων, αποδίδοντας ιδιαίτερη σημασία όχι στον τόπο στον οποίο πραγματοποιείται η δήλωση, αλλά στη φύση και το περιεχόμενό της (3)·

               ΣΤ.

               επισημαίνοντας ότι η Lara Comi προσκλήθηκε στην τηλεοπτική εκπομπή υπό την ιδιότητα του μέλους του Ευρωπαϊκού Κοινοβουλίου και όχι ως εθνική εκπρόσωπος κόμματος, το οποίο άλλωστε εκπροσωπείτο από άλλη προσκεκλημένη, τηρουμένων των εθνικών διατάξεων σκοπός των οποίων είναι να εξασφαλίζεται ισόρροπη παρουσία των πολιτικών εκπροσώπων στις τηλεοπτικές συζητήσεις που διεξάγονται σε προεκλογικές περιόδους, όπως ακριβώς συνέβη στη συγκεκριμένη περίπτωση·

               Ζ.

               αναγνωρίζοντας ότι στις σύγχρονες δημοκρατίες ο πολιτικός διάλογος δεν διεξάγεται μόνον στο Κοινοβούλιο, αλλά και σε μέσα ενημέρωσης, που ποικίλλουν από δηλώσεις στον Τύπο έως το Διαδίκτυο·

               Η.

               επισημαίνοντας ότι, στην εν λόγω τηλεοπτική εκπομπή, η Lara Comi παρενέβη ως βουλευτής του Ευρωπαϊκού Κοινοβουλίου προκειμένου να συζητήσει πολιτικά ζητήματα, μεταξύ άλλων το θέμα των δημόσιων συμβάσεων και του οργανωμένου εγκλήματος, θέματα με τα οποία ασχολείται από μακρού χρόνου σε ευρωπαϊκό επίπεδο·

               Θ.

               υπενθυμίζοντας ότι, την επομένη, η κυρία Comi ζήτησε συγγνώμη από τον ενάγοντα, συγγνώμη, η οποία στη συνέχεια επανελήφθη και σε άλλη εθνική τηλεοπτική εκπομπή·

               1.

               αποφασίζει να υπερασπισθεί την ασυλία και τα προνόμια της Lara Comi·

               2.

               αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής του στις αρμόδιες αρχές της Ιταλικής Δημοκρατίας και στη Lara Comi.

      (1)  Απόφαση της 12ης Μαΐου 1964 στην υπόθεση 101/63, Wagner/Fohrmann και Krier (Ελληνική ειδική έκδοση, σελ. 1089)· απόφαση της 10ης Ιουλίου 1986 στην υπόθεση 149/85, Wybot/Faure και άλλων (Συλλογή 1986, σελ. 2391)· απόφαση της 15ης Οκτωβρίου 2008 στην υπόθεση T-345/05, Mote/Parlement (Συλλογή 2008, σελ. II-2849)· απόφαση της 21ης Οκτωβρίου 2008 στις συνεκδικασθείσες υποθέσεις C-200/07 και C-201/07, Marra/De Gregorio και Clemente (Συλλογή 2008, σελ. I-7929)· απόφαση της 19ης Μαρτίου 2010 στην υπόθεση T-42/06, Gollnisch/Parlement (Συλλογή 2010, σελ. II-1135)· απόφαση της 6ης Σεπτεμβρίου 2011 στην υπόθεση C-163/10, Patriciello (Συλλογή 2011, σελ. I-7565).

      (2)  Υπόθεση T-42/06 Gollnisch/Κοινοβούλιο, παράγραφος 101.

      (3)  Patriciello, Προαναφερθείσα απόφαση, παράγραφος 30.


title: 2011/620/ΕΕ: Απόφαση του Συμβουλίου, της 12ης Ιουλίου 2011 , σχετικά με την υπογραφή εξ ονόματος της Ένωσης της συμφωνίας μεταξύ της Ευρωπαϊκής Ένωσης και της Γεωργίας για την προστασία των γεωγραφικών ενδείξεων των γεωργικών προϊόντων και των τροφίμων

text:
               21.9.2011

               EL

               Επίσημη Εφημερίδα της Ευρωπαϊκής Ένωσης

               L 243/1

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 12ης Ιουλίου 2011
   σχετικά με την υπογραφή εξ ονόματος της Ένωσης της συμφωνίας μεταξύ της Ευρωπαϊκής Ένωσης και της Γεωργίας για την προστασία των γεωγραφικών ενδείξεων των γεωργικών προϊόντων και των τροφίμων
   (2011/620/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 5,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:

               (1)

               Η Επιτροπή διαπραγματεύθηκε, εξ ονόματος της Ένωσης, συμφωνία μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων (εφεξής «η συμφωνία»).

               (2)

               Η συμφωνία θα επιτρέπει την αμοιβαία προστασία των γεωγραφικών ενδείξεων στα οικεία μέρη και, επίσης, θα συμβάλλει στην προσέγγιση των νομοθεσιών μεταξύ των χωρών που γειτνιάζουν με την ΕΕ.

               (3)

               Η συμφωνία θα πρέπει να υπογραφεί,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η υπογραφή της συμφωνίας μεταξύ της Ευρωπαϊκής Ένωσης και της Γεωργίας σχετικά με την προστασία των γεωγραφικών ενδείξεων των γεωργικών προϊόντων και των τροφίμων εγκρίνεται εξ ονόματος της Ένωσης, με την επιφύλαξη της σύναψης της εν λόγω συμφωνίας (1).
   Άρθρο 2
   Ο πρόεδρος του Συμβουλίου εξουσιοδοτείται να ορίσει το ή τα πρόσωπα που είναι αρμόδια να υπογράψουν τη συμφωνία εξ ονόματος της Ένωσης.
   Άρθρο 3
   Η παρούσα απόφαση αρχίζει να ισχύει την ημέρα της έκδοσής της.

      Βρυξέλλες, 12 Ιουλίου 2011.

            Για το Συμβούλιο

            Ο Πρόεδρος

         J. VINCENT-ROSTOWSKI

      (1)  Το κείμενο της συμφωνίας θα δημοσιευθεί μαζί με την απόφαση για τη σύναψή της.